PKPD Tidak Dilaksanakan Untuk Kluster Kebagu

KOTA KINABALU: Kerajaan negeri tidak melaksanakan Perintah Kawalan Pergerakan Diperketatkan (PKPD) untuk Kluster Kebagu kerana jangkitan COVID-19 tidak melibatkan penduduk Kampung Kebagu.

Menteri Kerajaan Tempatan dan Perumahan Datuk Seri Masidi Manjun berkata, jangkitan wabak berkenaan hanya berlaku dalamm kalangan guru-guru Sekolah Kebangsaan Kebagu yang tinggal di luar kawasan kampung berkenaan.

“Pada 14 Mei 2021, Sabah juga tidak mencatatkan sebarang kluster baharu. Bagaimanapun jumlah kes baharu positif COVID-19 adalah sebanyak 53 kes menjadikan jumlah kumulatif sebanyak 59,202 kes.

“Dua kes kematian direkodkan satu kes di Kota Kinabalu dan satu kes lagi di Keningau,” katanya dalam satu kenyataan di sini, semalam.

Beliau berkata,  jumlah pesakit COVID-19 yang sembuh ialah 99 orang menjadikan jumlah kumulatif 58,067 orang.

Katanya, seramai 527 pesakit sedang menerima rawatan iaitu 234 orang di hospital dan 293 orang di Pusat Kuarantin dan Rawatan Berisiko Rendah (PKRC) Awam.

“Bilangan pesakit dalam Unit Rawatan Rapi pula ialah 37 orang dan 20 orang lagi memerlukan alat bantuan pernafasan,” katanya.

Menurutnya, daripada 53 kes positif COVID-19, sebanyak 25 kes adalah berpunca dari saringan kontak rapat, lima kes saringan bergejala, 17 kes dari kluster sedia ada serta enam kes dari lain-lain kategori.

Dalam pada itu katanya, sebanyak tujuh kompaun melanggar Prosedur Operasi Standard (SOP) COVID-19 telah dikeluarkan seluruh Sabah.

Katanya, daripada jumlah itu tiga orang dikompaun kerana gagal mematuhi arahan Pegawai diberi kuasa dalam mengawal jangkitan dan empat orang dikompaun disebabkan rentas negeri atau daerah tanpa kebenaran. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Hamil Buat Laporan Palsu Disamun

LABUAN: Laporan polis yang dibuat oleh seorang wanita hamil bahawa dia diragut pada Selasa lalu hanya rekaan selepas wang RM4,000 yang didakwa hilang sebenarnya habis digunakan untuk berjudi atas talian.

Laporan itu disahkan palsu selepas siasatan lanjut dilakukan berhubung dakwaan wanita berusia 33 tahun terbabit yang kononnya dia diragut dua lelaki di tandas sebuah restoran.

Ketua Polis Daerah Labuan Superintendan Muhamad Farid Ahmad berkata, susulan daripada laporan itu, satu siasatan dibuat bagi mengesan dua suspek terbabit.

“Bagaimanapun, hasil siasatan lanjut mendapati tiada pengeluaran wang dibuat oleh mangsa di sebuah bank pada hari kejadian seperti yang didakwa sebaliknya dia hanya memasukkan wang ke dalam akaunnya sendiri.

“Kemudian mangsa berjalan di sekitar Pekan Baru dan pergi ke lorong belakang sebuah restoran untuk menggunakan tandas.

“Ketika itu, mangsa terjatuh sendiri kerana pening dan keluar berjalan untuk meminta bantuan daripada kakitangan restoran terbabit,” katanya dalam satu kenyataan media, di sini, hari ini.

Muhamad Farid berkata, mangsa mengaku bahawa kecederaan yang dialaminya adalah disebabkan terjatuh sendiri ketika ditandas dan bukannya akibat disamun.

“Mangsa juga membuat pengakuan menggadaikan satu cincin emas dan satu gelang tangan emas miliknya pada 7 Julai lalu, manakala rantai emas yang didakwa hilang akibat diragut dalam laporan polis adalah tidak wujud.

“Mangsa mengaku bahawa tiada kejadian samun seperti yang dilaporkan dan kehilangan wang tunai RM4,000 itu adalah milik suaminya yang telah digunakan sebagai pertaruhan judi atas talian,” katanya.

Muhamad Farid berkata, berdasarkan siasatan, mangsa didapati memberi keterangan palsu kepada pihak polis yang menjalankan siasatan.

“Perbuatan memberi keterangan palsu boleh diambil tindakan mengikit Seksyen 182 Kanun Keseksaan yang membawa hukuman penjara sehingga enam bulan atau denda sehingga RM2,000 atau kedua-duanya sekali,” katanya.

Sehubungan itu, Muhamad Farid menggesa orang ramai supaya menghentikan sebarang bentuk penyebaran berita, artikel, kenyataan yang tidak sahih atau tidak tepat yang boleh mendatangkan perasan takut atau kegusaran awam.

Semalam, Borneo Today melaporkan seorang wanita hamil lima bulan cedera akibat disamun dan wang tunai RM4,000 serta rantai yang dipakainya dilarikan dua lelaki yang tidak dikenali.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemimpin Pembangkang Turut Merasai Kehilangan Bekas Ahli Parlimen Sandakan

KOTA KINABALU: Pemergian mengejut bekas Menteri Kesihatan dan Kesejahteraan Rakyat, mendiang Datuk Stephen Wong Tien Fatt turut dirasai oleh rakan daripada pemimpin parti pembangkang Sabah.

Presiden Parti Bersatu Sabah (PBS) Datuk Seri Dr Maximus Ongkili berkata walaupun beliau dan mendiang berlainan ideologi politik, namun mereka tetap sahabat sekian lama.

“Kami di PBS turut berdukacita dengan perkhabaran ini. Ucapan takziah kami sampaikan kepada keluarga dan rakan sekerja mendiang. Kita semua merasakan kehilangan seorang pemimpin yang baik dan bekerja keras untuk rakyat Sabah.

“Sudah pasti saya juga merasakan satu kehilangan yang besar kerana mendiang adalah salah seorang sahabat saya,” katanya ketika ditemui selepas hadir memberikan penghormatan terakhir kepada mendiang di Fook Lu Siew di sini hari ini.

Turut hadir memberikan penghormatan terakhir, Ahli Dewan Undangan Negeri (Adun) Kiulu Datuk Johniston Bangkuai.

Maximus menambah minggu lalu, beliau ada bertegur sapa dengan mediang semasa menghadiri sesi sidang Parlimen.

“Walaupun saya berada di pihak pembangkang, pada pertemuan itu, kami sempat bercakap berkenaan kepentingan Sabah.

“Saya bekas menteri Persekutuan dan saya sering menjawab soalan-soalan mendiang berkenaan isu ini. Mendiang sangat lantang bersuara berkenaan hak-hak Sabah di Parlimen,” jelasnya.

Menurutnya mendiang Stephen sentiasa mengutarakan soalan-soalan yang bernas dan difikirkan penting kepada rakyat di Sabah. – SabahNewsToday


Ahli Parlimen Sandakan Minta Kementerian Kewangan Beri Peruntukan Baiki Aset, Naiktaraf Aset Keselamatan

SANDAKAN : Ahli Parlimen Sandakan, Vivian Wong Shir Yee meminta Kementerian Kewangan untuk memberi peruntukkan untuk memperbaiki aset-aset yang tidak berfungsi dan menaiktaraf aset keselamatan yang sedia ada untuk menjaga keselamatan Pantai Timur Sabah

Beliau berkata ini ekoran sering berlaku masalah penculikan dan menyebabkan Kawasan Pantai Timur diberikan nasihat perjalanan atau “Travel Advisory” oleh negara-negara asing yang menjejaskan ekonomi Sabah terutamanya Sandakan oleh kerana kemerosotan sektor pelancongan.

“Pada 11 September 2018, tiga warga Indonesia diculik di kawasan sempadan berdekatan perairan Semporna, kejadian pertama seumpama dalam tempoh hampir dua tahun. Kemudian, pada 18 Jun 2019, sekumpulan 10 orang laut atau palauh juga diculik di perairan Lahad Datu dimana 9 dibebaskan lima hari kemudian.

“Terbaharu, pada 23 September 2019, tiga nelayan warga Indonesia juga diculik berdekatan perairan Lahad Datu,” katanya.

Beliau menegaskan masalah peculikan adalah masalah serius yang dihadapi oleh semua rakyat di Sabah terutamanya di pantai timur.

“Kesemua kes-kes penculikan ini tidak memberi keamanan kepada rakyat Sabah terutama di Pantai Timur dan juga pelancong yang ingin melawat pulau-pulau,” katanya dalam sesi soalan lisan di Parlimen, kelmarin.

Dalam sesi yang sama, Vivian juga meminta Menteri Dalam Negeri menyatakan apakah peningkatan sumber dan aset yang sempadan untuk penstrukturan semula ESSCOM dan apakah tarikh sasaran yang ditetapkan untuk menghapusan perintah berkurung laut yang telah dilaksanakan selama lebih daripada 5 tahun sejak dimulakan pada 19 Julai 2014.

Kementerian dalam negeri menyatakan bahawa apabila Penstrukturan Esscom dilaksanakan, ianya hanya mengubah daripada segi rangkaian pemerintahan (Chain of Command) agensi tersebut dan tidak melibatkan penambahan sumber manusia atau aset-aset yang sedia ada.

Keadaan ini adalah selari dengan polisi Kerajaan ke arah rasionalisasi sektor awam.

Sungguhpun begitu, permasalahan yang dihadapi oleh ESSCOM pada masa kini adalah berkaitan dengan isu penyelenggaraan dan logistik aset-aset udara dan laut yang telah mengalami kerosakan dan memerlukan kerja-kerja pembaikan serta alat ganti agar tidak merencatkan operasi yang dijalankan.

Adakalanya kerosakan yang berlaku ke atas kapal,bot atau pesawat perlu dibaiki di Semenanjung dan akan mengambil masa yang agak lama.

Pada masa yang sama, proses menaiktaraf system pengawasan radar di pulau-pulau dan Kawasan peraisan ESSZONE juga perlu dilaksanakan.

Di samping itu, terdapat juga keperluan untuk mewujudkan penambahan kepada pos-pos dan pangkalan hadapan yang berupanya memberi bantuan logistik kepada bot-bot ronda di kawasan-kawasan tumpuan atau hotspot dan strategik.

Dalam pada itu, Vivian juga menyatakan kerisauannya setelah mendapat jawapan bertulis daripada Kementerian Dalam Negeri mengenai cadangan penstrukturan semula ESSCOM ini yang masih di peringkat perbincangan oleh pihak Kementerian Dalam Negeri (KDN), Majlis Keselamatan Dalam Negeri (MKN) dan agensi-agensi keselamatan di Kawasan ESSZONE.

Selain itu, setakat ini, pihak berkuasa terutamanya Polis Diraja Malaysia (PDRM) tiada menetapkan sebarang tarikh sasaran untuk menghapuskan perintah berkurung di laut yang sedang berkuatkuasa sekarang.

Kementerian Dalam Negeri juga menyatakan, walaubagaimanapun, pihak Jawatankuasa Keselamatan Negeri (JKKN) dan pihak pesuruhjaya Polis Sabah sedang merancang untuk meminda dan menambahbaik kawasan dan masa perintah berkurung terutamanya di kawasan-kawasan tumpuan atau hotspot yang akan dikenakan perintah berkurung 24 jam manakala kawasan-kawasan selamat akan ‘bebas perintah berkurung’.

Justifikasi kawasan-kawasan hotspot akan mengambilkira faktor-faktor keselamatan  dan keadaan yang mendorong kegiatan penculikan di Kawasan Esszone Sabah.

Sementara itu, Vivian juga menyatakan persetujuan beliau mengenai cadangan memindahkan Kem Lok Kawi ke Pantai Timur Sabah seperti yang dikemukan oleh Ketua Menteri Sabah, Datuk Seri Mohd Shafie Apdal pada Jun 2019.

“Di harapkan Kementerian Pertahanan juga akan memberi solusi yang positif supaya Pantai Timur Sabah tidak lagi diancam oleh serangan lanun,” katanya.


Sabah Laksana Fasa Pertama Pelan Pemulihan Negara Bermula Selasa

KOTA KINABALU, 28 Jun : Kerajaan Sabah akan melaksanakan fasa pertama Pelan Pemulihan Negara (PPN) bermula esok, dengan mengekalkan sebahagian besar prosedur operasi standard (SOP) dalam Perintah Kawalan Pergerakan (PKP) 3.0, kata Ketua Menteri Datuk Hajiji Noor.

Beliau berkata menerusi fasa pertama itu, beberapa aktiviti sosial dan ekonomi dibenarkan beroperasi antaranya makan di dalam restoran, kedai makan dan restoran dalam premis hotel; gerai-gerai menjual sayur, ikan dan buah-buahan di tepi jalan raya; serta kedai gunting rambut.

“Perincian SOP negeri Sabah akan dikeluarkan dalam masa terdekat,” katanya dalam kenyataan hari ini.

Hajiji berkata aktiviti sukan dan rekreasi tidak bersentuhan fizikal seperti senaman, golf, memancing dan berbasikal, adalah dibenarkan dalam fasa pertama PPN di Sabah.

Beliau berkata, aktiviti pembuatan dan perkilangan yang dibenarkan beroperasi juga akan diperluaskan kepada getah, simen dan cat, selain kilang berasaskan kayu dan perabot.

Kerajaan Sabah sebelum ini melaksana PKP 3.0 bermula 1 Jun lepas sehingga 14 Jun, sebelum dilanjutkan sehingga hari ini (28 Jun). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Marin rampas 2,000 biji telur penyu cuba diseludup ke Sandakan

SANDAKAN, 5 Okt -Pasukan Polis Marin (PPM) merampas 2,000 biji telur penyu yang cuba diseludup dari Filipina untuk penjualan secara haram di daerah ini.

Rampasan telur penyu itu yang keseluruhannya bernilai RM4,000 dilakukan selepas anggota PPM menahan sebuah bot pam di sungai Batu Putih dekat sini pada jam 6.10 pagi semalam.

Pemangku Komander PPM Wilayah Sabah Supt Mohd Nasir Othman anggota PPM yang membuat intipan dan pemantauan di sungai itu mengesan sebuah bot pam dari arah laut dalam keadaan mencurigakan.

Katanya apabila dihampiri, juragan bot pam tersebut memecut laju memasuki sungai Batu Putih dan enggan berhenti.

Anggota PPM mengejar dan berjaya menahan bot pam tersebut, bagaimanapun juragan bertindak terjun ke dalam sungai dan tidak dapat dikesan, katanya dalam satu kenyataan, hari ini.

Menurutnya hasil pemeriksaan di bot pam dengan nombor pendaftaran Filipina itu menemui empat karung plastik mengandungi telur penyu tersebut.

Beliau berkata kesalahan memiliki telur penyu itu di bawah Enakmen Pemuliharaan Hidupan Liar 1997.


New Zealand siar Azan Jumaat, bertafakur seluruh negara

CHRISTCHURCH: Ribuan jemaah berhimpun di bandar ini hari ini, bagi menunaikan solat Jumaat seminggu selepas insiden tembakan rambang oleh pelampau kulit putih yang membunuh 50 jemaah di dua masjid di Christchurch.

New Zealand turut menyiarkan laungan azan dan bertafakur sejenak, serentak selama dua minit di seluruh negara.

Tatkala azan disiarkan secara langsung di seluruh New Zealand, Perdana Menteri Jacinda Ardern turut sama bertafakur di taman yang terletak berhadapan masjid, lokasi bermulanya serangan berdarah Jumaat lalu bersama-sama lebih 4.5 juta rakyat New Zealand lain.

Umat Islam berjemaah untuk solat Jumaat yang diketuai oleh Imam Besar, Gamal Fouda di Masjid Al Noor di Hagley Park di Christchurch. – Foto AFP

Tepat jam 1.30 petang laungan azan solat jumaat berkumandang sambil didengari ribuan jemaah di Taman Hagley yang terletak berhadapan masjid Al Noor.

Seluruh negara kemudian bertafakur selama dua minit, menyaksikan orang awam berhimpun di Auckland, Wellington dan beberapa bandar lain.

Imam masjid Al Noor, Gamal Fouda dalam bacaan khutbahnya menolak rasa kebencian namun memuji semangat kekitaan yang wujud di kalangan warga New Zealand susulan pembunuhan kejam itu. – AFP

Imam Besar, Gamal Fouda memberikan ceramah pada solat Jumaadi Masjid Al Noor di Hagley Park di Christchurch. – Foto AFP


Dua Lelaki Pertama Di Sabah Di Penjara Halang PKP

KOTA KINABALU: Dua lelaki menjadi individu pertama di Sabah didenda dan dihukum penjara oleh Mahkamah Majistret, di sini, hari ini kerana menghalang anggota polis yang menjalankan tugas penguatkuasaan Perintah Kawalan Pergerakan (PKP).

Kedua-dua tertuduh Yong Tze Hou, 26, pekerja di restoran milik keluarganya dihukum penjara 10 bulan manakala Injimar Abu Gafar, 33, dikenakan denda RM6,000 atau penjara 10 bulan sekiranya gagal membayar denda berkenaan.

Keputusan itu dibuat oleh Majistret Stephanie Sherron Abbie selepas mereka mengaku bersalah atas pertuduhan yang dibacakan terhadap mereka.

Bagaimanapun, kedua-dua tertuduh yang tidak diwakili peguam memohon mahkamah mengenakan hukuman minimum kerana ia adalah kesalahan pertama dan kedua-dua mereka tidak mempunyai rekod jenayah lampau.

Tze Hou diperintahkan menjalani hukuman penjara bermula tarikh dia ditangkap semalam dan Injimar akan dirujuk kepada pihak Imigresen.

Berdasarkan fakta kes, Tze Hou didakwa menghalang penjawat awam iaitu seorang anggota polis daripada melakukan tugas ketika menjalankan rondaan di kawasan Jalan Kampung Cenderakasih sehingga ke Jalan Bukit Bendera sehingga berlaku insiden mengejar pada jam 1.30 pagi semalam.

Sementara Injimar, pemegang kad pengenalan merah didakwa menghalang pejawat awam iaitu seorang pegawai polis berpangkat Inspektor menjalankan tugas dalam sekatan jalan raya apabila enggan bekerjasama dan mengeluarkan kata-kata kesat di Jalan Tuaran Batu 7, Inanam pada jam 9.15 malam, Isnin lalu.

Pertuduhan terhadapnya kedua-dua tertuduh dibuat mengikut Seksyen 186 Kanun Keseksaan, yang memperuntukkan hukuman penjara maksimum dua tahun atau denda maksimum RM10,000 atau kedua-duanya sekali.

Terdahulu, Timbalan Pendakwaraya Khairul Anuar Abd Halim memohon mahkamah mengenakan hukuman maksimum, untuk memberi pengajaran kepada tertuduh dan masyarakat. – Berita Harian


PKR, Warisan Mantapkan Pembangunan Berkesan

TAWAU, 1 Feb: Parti Keadilan Rakyat (PKR) akan terus memberi sokongan kepada Parti Warisan Sabah (Warisan) sekali gus bersama membangunkan negeri ini, kata Presiden PKR Datuk Seri Anwar Ibrahim.

Beliau berkata kerjasama baik sedia ada bersama Warisan itu perlu dimanfaatkan kerana menerusi gandingan mantap di peringkat kepimpinan Sabah ketika ini dapat memastikan pembangunan negeri dan rakyat lebih berkesan.

“Hubungan mantap dalam kepimpinan sebuah kerajaan memberi kesan untuk faedah rakyat Sabah,” katanya pada majlis sambutan rumah terbuka Tahun Baharu Cina bagi Parlimen Tawau di sini, hari ini.

Menurut Anwar, Sabah di bawah pimpinan Presiden Warisan Datuk Seri Mohd Shafie Apdal berusaha gigih meningkatkan pembangunan dan menarik kemasukan pelancongan ke negeri ini.

Anwar berkata konsep pembangunan yang sering dimaksudkannya adalah negara dan rakyat membangun bersama.

“Bukannya negeri kaya, hasil balak dan minyak banyak tetapi rakyat merempat miskin kerana wujud segolongan kecil iaitu kelompok penguasa politik yang membolot kekayaan dan individu ini perlu ditolak.

“Seorang pemimpin perlu memberi perhatian untuk menjana kegiatan ekonomi bukannya bolot untuk diri sendiri kekayaan,” katanya lagi.

Di samping itu katanya, rakyat jangan terpedaya dengan polemik perkauman yang sengaja dicetuskan sehingga rakyat berbilang kaum berpecah belah


Dr Noor Hisham Terima Kejutan Istimewa Sempena Hari Lahir

PUTRAJAYA, 21 April:  Jeneral Perang COVID-19 Datuk Dr Noor Hisham Abdullah menerima kejutan istimewa sempena ulang tahun kelahirannya yang ke-57 hari ini daripada para pengamal media.

Dilaksanakan dalam keadaan jarak sosial dipatuhi, kejutan berlangsung sejurus selepas soalan terakhir dikemukakan ketika sidang media harian perkembangan wabak itu berlangsung di bangunan Kementerian Kesihatan di sini.

Pengamal media serta petugas KKM yang hadir menyanyikan lagu ‘Selamat Hari Lahir’ serta membawakan kek bagi meraikan Ketua Pengarah Kesihatan itu, figura yang sering ditunggu kemunculannya di kaca televisyen pada 5 petang bagi mendapatkan maklumat perkembangan mutakhir COVID-19.

“Terima kasih rakyat Malaysia yang mengucapkan selamat hari lahir, kita masih dalam perjuangan untuk putuskan penularan jangkitan COVID-19. Sama-sama kita mantapkan tindakan untuk pastikan kita dapat capai sasaran turunkan kes,” katanya sebelum itu pada sidang media berkenaan.

Melemparkan senyuman manis kepada kira-kira 30 pengamal media yang hadir, sifat merendah diri Dr Noor Hisham terserlah apabila beliau turut mengambil peluang memperkenalkan timbalan serta pegawai yang digelarnya sebagai ‘panglima’ yang sering berada di kiri dan kanan beliau ketika sidang media berlangsung.

Antaranya Timbalan Ketua Pengarah Kesihatan (Perubatan) Datuk Dr Rohaizat Yon, Timbalan Ketua Pengarah Kesihatan (Kesihatan Awam) Datuk Dr Chong Chee Kheong, Timbalan Ketua Pengarah (Penyelidikan dan Sokongan Teknikal) Dr Hishamshah Mohd Ibrahim dan Ketua Bahagian Kawalan Penyakit Dr Norhayati Rusli.

Beliau turut meluangkan masa melihat lukisan murid Sekolah Kebangsaan Batu Arang, Selangor yang memaparkan pelbagai mesej terima kasih kepada petugas barisan hadapan dalam mengendali dan menguruskan COVID-19.

Baru-baru ini, Dr Noor Hisham, yang juga pakar bedah, telah mengharumkan nama negara apabila diiktiraf oleh China Global Televisyen Network (CGTN) sebagai seorang daripada tiga doktor terbaik di dunia dalam menangani situasi COVID-19.

Semalam, eksklusif kepada Bernama, Ketua Pengarah Kesihatan itu menyampaikan pesanan meminta semua rakyat Malaysia kekal duduk di rumah dan mematuhi PKP sebagai hadiah hari lahirnya dalam usaha memutuskan rantaian penularan wabak yang telah meragut ratusan ribu nyawa di dunia.

Dr Noor Hisham, pemegang Ijazah Sarjana dalam bidang Surgeri dan Ijazah Doktor Perubatan dari Universiti Kebangsaan Malaysia, dilantik sebagai Ketua Pengarah Kesihatan pada 1 Mac 2013 menggantikan Datuk Seri Dr Hasan Abdul Rahman.


Jambatan Sungai Damit Alami Pesongan Tidak Akan Diroboh

KOTA KINABALU: Pembinaan Jambatan Sungai Damit, Tuaran yang sudah hampir 92 peratus siap didapati terdapat sedikit pesongan.

Namun, keadaan itu tidak memerlukan Jabatan Kerja Raya (JKR) untuk merobohkan keseluruhan struktur jambatan yang dibina dengan kos sebanyak RM18juta itu.

Pengarah JKR, Datuk Richard Jomiji berkata, pesongan berkenaan akan cuba diperbaiki oleh pihak kontraktor kerana proses pembinaan jambatan itu masih belum siap sepenuhnya.

Bagaimanapun, dari segi penyiapan projek, terdapat sedikit kelewatan untuk menyiapkan jambatan tersebut berikutan pelaksanaan Perintah Kawalan Pergerakan (PKP).

“Jambatan ini dijadualkan siap sepenuhnya pada 31 Ogos.Tapi, disebabkan PKP, proses pembinaannya tertangguh. Jadi, tarikh penyiapan projek mungkin perlu dipanjangkan selama dua bulan lagi,” katanya ketika ditanya mengenai dakwaan Jambatan Sungai Damit bakal dirobohkan.

Pembinaan Jambatan Sungai Damit sepanjang 104 meter itu bermula pada April 2019.

Dengan penyiapan jambatan ini, ia bakal memberi manfaat kepada kira-kira 7,000 penduduk kampung yang berada di situ. Ia termasuk penduduk Kampung (Kg) Sawah, Sungai Damit, Bintangor, Pitas, Bantayan, Damat, Bontoi dan Tamparuli.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2.3 Juta Permohonan Baharu Diluluskan, Semak Rayuan BPN Mulai Hari Ini

KUALA LUMPUR: Lebih 2.3 juta permohonan baharu dan juga rayuan untuk Bantuan Prihatin Nasional (BPN) diluluskan berjumlah RM1.7 bilion.

Menteri Kewangan, Tengku Datuk Seri Zafrul Tengku Abdul Aziz, berkata jumlah itu adalah permohonan baharu dan rayuan BPN yang dibuka dari 1 hingga 30 April lalu bagi memastikan bantuan sampai kepada mereka yang benar-benar layak dan memerlukan.

Orang ramai kini boleh menyemak status permohonan dan rayuan Bantuan Prihatin Nasional (BPN) mereka mulai hari ini.

Beliau berkata lagi, Lembaga Hasil Dalam Negeri Malaysia (LHDN) juga selesai membuat semakan ke atas permohonan baharu dan rayuan ini.

“Bagi mereka yang layak, pembayaran BPN akan dibuat secara sekali gus mulai 15 Mei 2020. Status permohonan baharu dan rayuan BPN boleh disemak mulai 9 Mei 2020.

“Dengan kelulusan permohonan baharu dan rayuan itu, jumlah penerima BPN ialah 10.6 juta, merangkumi jumlah bayaran bernilai RM11 bilion, iaitu tambahan RM1 bilion berbanding peruntukan asal RM10 bilion,” katanya dalam satu kenyataan.

Tengku Zafrul berkata, kerajaan berharap BPN ini akan memanfaatkan penerima dan meringankan beban mereka dalam tempoh yang amat mencabar ini. – Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


‘Tarzan’ Dicekup AADK

KOTA MARUDU: Seorang suspek penagih dadah yang melarikan diri dalam keadaan separuh bogel ditangkap anggota Agensi Anti Dadah Kebangsaan (AADK) dalam Op Cegah di Kampung Sumbilingon, di sini kelmarin.

Dalam kejadian kira-kira 2.30 pagi itu, lelaki berumur 37 tahun terbabit dikejar anggota AADK sejauh hampir 50 meter selepas bertindak melarikan diri ketika sedang menjalani ujian saringan air kencing.

Terdahalu, sepasukan penguatkuasa AADK Sabah dan AADK Daerah Kudat membuat serbuan di rumah lelaki terbabit untuk menahan suspek yang berusia bersama dua beradik yang lain hasil aduan dan makluman orang awam.

Ketua Pegawai AADK Kudat Fazilawati Aji berkata semasa penguatkuasa membuat pemeriksaan hanya suspek bersama anak dan isteri berada dalam rumah ketika itu.

“Suspek memaklumkan dia tidak dapat bergerak kerana menghidap penyakit gout. Oleh itu, kita arahkan dia untuk menjalani ujian saringan air kencing secara ‘on-the-field’ di luar rumah.

“Dia yang hanya bertuala ketika itu menuruti arahan yang diberikan dan sukar untuk bergerak ke luar rumahnya. Tidak lama kemudian, dia dilihat mencampakkan tuala dan berlari laju dalam keadaan separuh bogel sebelum berjaya dicekup semula oleh pasukan Charlie dalam kawasan lalang sejauh 50 meter,” katanya ketika dihubungi SabahNewsToday.

Menurut Fazilawati, tindakan itu hanya sia-sia kerana penguatkuasa AADK sudah bersiap sedia untuk menghadapi situasi seperti ini setiap kali operasi dijalankan.

“Syabas dan tahniah diucapkan kepada pegawai serta anggota yang berjaya mengejar dan menahan suspek,” tambahnya.

Lelaki terbabit antara lapan penagih yang ditahan dalam operasi selama lima jam membabitkan lima kampung di Kota Marudu.

Operasi yang digerakkan oleh AADK Daerah Kudat dibantu AADK Negeri Sabah ini berjaya menahan seramai 13 lelaki disyaki penagih dadah dan hasil saringan awal air kencing didapati lapan daripada itu positif dadah jenis syabu.

Kesemua suspek berusia 22 hingga 60 tahun ditahan mengikut Seksyen 3(1) Akta Penagih Dadah (Rawatan Dan Pemulihan) 1983.

Operasi yang diketuai oleh Panduan Paglin bersama 12 pegawai dan anggota itu berakhir pada jam 5 pagi. Operasi juga turut disertai oleh Penolong Pengarah Unit Penguatkuasaan Dan Keselamatan AADK Sabah, Joanes Yabin.

Dalam pada itu, Fazilawati juga turut meminta orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK atau tampil ke mana-mana pejabat AADK berhampiran. – SabahNewsToday


11 PATI Masuk Ke Tawau Diberkas

TAWAU: Hening Subuh penduduk bertukar hinggar apabila Pasukan Polis Marin (PPM) menyerbu tempat persembunyian 11 pendatang asing tanpa izin (PATI) di Kampung Tawau Lama, di sini, pagi tadi.

Dalam kejadian pukul 5.30 pagi itu, kumpulan PATI itU dipercayai baru tiba dari Indonesia sebelum bersembunyi di kebun pisang milik penduduk di situ sementara menunggu kenderaan yang diatur oleh tekong darat untuk dibawa ke tempat lain.

Bagaimanapun, kumpulan PATI berusia antara dua hingga 45 tahun itu ‘langkah kiri’ selepas pergerakan mereka diperhatikan polis yang membuat intipan lebih awal di situ.

Pegawai Pemerintah Markas Operasi PPM  Tawau, Deputi Superintendan Polis Mohd Nazari Ismail berkata, terdahulu pihaknya melancarkan Ops Gelora Khas/Ops Benteng Covid susulan maklumat dan risikan berkaitan kemasukan PATI di lokasi berkenaan.

“Ketika serbuan dilakukan kumpulan Pati berkenaan terkejut selepas tidak menyangka kehadiran pihak berkuasa di tempat persembunyian mereka.

“Seramai lapan lelaki dan tiga wanita termasuk kanak-kanak berjaya ditahan untuk siasatan lanjut,” katanya menerusi kenyataan media, hari ini.

Menurut Mohd Nazari, bagaimanapun, hanya seorang daripada suspek mempunyai dokumen perjalanan yang sah, manakala selebihnya gagal mengemukakan sebarang dokumen pengenalan diri.

“Sehubungan itu, semua suspek ditahan dan dibawa ke pangkalan Markas Operasi PPM Tawau untuk pemeriksaan dan tindakan lanjut.

“Tekong kumpulan ini dipercayai sengaja memilih untuk menceroboh perairan negara pada waktu awal pagi bagi mengelak dikesan pihak berkuasa,” katanya.

Kes disiasat mengikut Seksyen 6 (3) Akta Imigresen 1959/63 (Akta 155) yang memperuntukkan hukuman denda tidak lebih RM10,000 atau penjara tidak lebih lima tahun atau kedua-duanya sekali serta boleh dikenakan tidak lebih enam kali sebatan.

Dalam pada itu, Mohd Nazari berkata, pihaknya mengucapkan terima kasih kepada orang ramai yang menyalurkan maklumat berkaitan sehingga tertangkapnya suspek.

“Kerjasama seumpama ini amat diperlukan pihak berkuasa khususnya dalam usaha mengekang kemasukan Pati dan Covid-19 di daerah ini.

“Masyarakat termasuk komuniti maritim boleh menyalurkan maklumat kepada PPM melalui aplikasi WhatsApp di talian 013-2831197 bagi membolehkan tindakan lanjut diambil,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sampai hati nak tembak ayah

BERANG ditegur kerana membuat bising, lelaki tergamak mengugut menembak bapanya sendiri dengan senapang di Kampung Tempasuk Kota Belud, Ahad lalu.

Dalam kejadian 9.30 pagi itu, suspek 32 tahun mengancam dengan senapang buatan sendiri jenis bakakuk di kepala mangsa sambil mengatakan ‘saya tembak kau nanti’ sebanyak dua kali.

Ketua Polis Daerah Kota Belud, Superintendan Mohd Zaidi Abdullah berkata, suspek yang positif dadah jenis syabu berjaya ditahan pada hari sama selepas polis menerima laporan berhubung kejadian itu.

Katanya, siasatan awal mendapati suspek membuat bising dengan tiba-tiba menjerit di ruang tamu rumah mereka sebelum ditegur bapanya untuk menghentikan jeritan itu.

“Suspek tiba-tiba berang dan mengancam sebelum mengambil selaras senapang bakakuk lalu mengacukan ke kepala mangsa sambil mengulangi ayat untuk menembaknya.

“Mangsa yang cemas melihat anaknya tidak tentu arah, segera melarikan diri dan menuju ke balai polis untuk membuat aduan,” katanya ketika dihubungi, hari ini.

Mohd Zaidi berkata, pemeriksaan ujian saringan awal air kencing mendapati suspek positif dadah jenis syabu.

“Pihak polis turut merampas senjata bakakuk terbabit dan sebutir peluru jenis ‘Ball Bearing’ (BB) yang juga bahan buatan sendiri.

“Kes disiasat mengikut Seksyen 506 Kanun Keseksaan dan Seksyen 8(a) Akta Senjata 1970,” katanya. – Harian Metro


PKPD 6 Kampung Di Semporna, Kunak Disambung

KUALA LUMPUR: Perintah Kawalan Pergerakan Diperketatkan (PKPD) di enam buah kampung di daerah Semporna dan Kunak akan disambung hingga 6 November ini.

Ia adalah Kampung Bangau-Bangau, Kampung Panji, Kampung Selamat, Kampung Simunul, Kampung Pinggir Bandar di Semporna dan Kampung Pengkalan di Kunak.

Menteri Kanan (Keselamatan), Datuk Seri Ismail Sabri Yaakob, berkata PKPD di enam kampung itu akan berakhir pada Sabtu ini namun berdasarkan penilaian risiko Kementerian Kesihatan (KKM), ia disambung untuk tempoh dua minggu lagi.

“Lanjutan ini adalah membolehkan saringan kedua dilakukan KKM terhadap penduduk di perkampungan itu,” katanya.- BH Online


Lelaki Maut Digilis Lori Sendiri

TAWAU: Seorang lelaki warga emas maut digilis dalam kemalangan membabitkan tiga kenderaan di Taman Thien Vun, di sini, hari ini.

Dalam kemalangan pukul 10.30 pagi itu, mangsa, Fong Nyuk Kian, 75, maut, ketika mendapatkan rawatan di Hospital Tawau, jam 12.40 tengah hari tadi, akibat kecederaan parah terutamanya di bahagian perut.

Ketua Polis Daerah Tawau, Asisten Komisioner Peter Umbuas berkata, terdahulu, mangsa yang memandu lori meletakkan kenderaannya itu di tepi jalan lokasi berkenaan sebelum keluar dan menuju ke bahagian belakang lori.

“Dalam masa sama, muncul sebuah Perodua Myvi dipandu seorang lelaki berumur 22 tahun dari Taman Thien Vun menuju ke Jalan Bunga Raya.

“Sebaik tiba di situ, pemandu Myvi berkenaan cuba mengelak seekor anjing yang secara tiba-tiba melintas jalan menyebabkannya terbabas sebelum melanggar seorang lelaki berumur 63 tahun yang kebetulan berada di luar pagar rumah,” katanya menerusi kenyataan media.

Tambah Peter, suspek turut melanggar lori mangsa menyebabkan kenderaan itu bergerak ke belakang dan mengenai mangsa.

“Pemandu lori itu kemudian terjatuh sebelum digilis kenderaannya sendiri di bahagian perut.

“Mangsa kemudian dihantar ke Hospital Tawau untuk rawatan lanjut dan disahkan meninggal dunia,” katanya.

Ekoran kemalangan itu, seorang mangsa iaitu pejalan kaki turut cedera ringan manakala pemandu Myvi tersebut tidak mengalami sebarang kecederaan.

Menurut Peter, pemandu Myvi kini ditahan kes disiasat mengikut Seksyen 41 (1) Akta Pengangkutan Jalan 1987. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 maut helikopter tentera terhempas

MEXICO CITY: Helikopter tentera Mexico yang terbabit dalam operasi memadamkan kebakaran terhempas di tengah negara itu kelmarin, mengorbankan lima anggota Tentera Laut.

Pesawat MI-17 itu terhempas kira-kira 89 kilometer ke utara bandar Jalpan de Serra di Queretaro, kata kenyataan Tentera Laut.

Tidak dapat dipastikan sama ada inspektor bagi suruhanjaya perhutanan negara atau anggota kru lain berada dalam helikopter itu.

Pasukan peninjau menemui serpihan pesawat itu awal pagi, selepas operasi terpaksa ditangguhkan menjelang malam disebabkan keadaan cuaca. – Reuters


Bekas KSN Ali Hamsa Meninggal Dunia

KUALA LUMPUR: Bekas ketua setiausaha negara Ali Hamsa meninggal dunia pada usia 66 tahun di Hospital Dublin, Ireland pada Khamis.

Perkara berkenaan disahkan oleh Ketua Setiausaha Negara Mohd Zuki Ali dalam kenyataan hari ini.

Menyifatkan Ali sebagai tokoh besar dalam perkhidmatan awam negara, Mohd Zuki berkata, sepanjang kariernya Ali telah menabur bakti di pelbagai kementerian dan jabatan kerajaan sejak memulakan khidmatnya dalam Perkhidmatan Tadbir dan Diplomatik (PTD) pada 1981.

Ini katanya, termasuk di Kementerian Perdagangan Antarabangsa dan Industri, Kementerian Pengangkutan, Unit Perancang Ekonomi, Institut Tadbiran Awam Negara (INTAN), Jabatan Perkhidmatan Awam dan Unit Kerjasama Awam Swasta di Jabatan Perdana Menteri.

“Sesungguhnya, pemergian beliau pada bulan Ramadan yang mulia ini merupakan satu kehilangan besar kepada negara dan perkhidmatan awam.

“Semoga Allah SWT merahmati dan menempatkan beliau dalam kalangan orang-orang yang beriman,” katanya.

Ali yang merupakan anak jati Johor dan meninggalkan isteri, iaitu Rohani Abdullah dan empat orang anak.

Ali yang berkhidmat sebagai KSN selama enam tahun dari 2012 juga pernah memegang jawatan sebagai pengerusi Program Perumahan 1Malaysia, ahli Jawatankuasa Pakar Pentadbiran Awam Pertubuhan Bangsa-bangsa Bersatu (UN CEPA) dan pengerusi Institut Integriti Malaysia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bintang gusti rebah, mati depan peminat

LONDON: Seorang bintang gusti meninggal dunia di hadapan ratusan peminatnya selepas rebah dalam satu perlawanan di London, malam semalam.

Cesar Gonzalez Barron, 51, yang dikenali sebagai Silver King bertarung menentang Youth Warrior dalam perlawanan gusti Lucha Libre di Roundhouse, Camden, lapor Al-Jazeera.

Pada mulanya, penonton hanya menyangkakan ia sebahagian daripada perlawanan itu sebelum melihat pembantu bintang gusti itu berlari masuk ke gelanggang.

Kematiannya kemudian disahkan menerusi akaun rasmi Twitter Lucha Libre yang memuat naik gambar bintang itu dengan keterangan gambar ‘Rest in Peace’.

Barron sebelum ini pernah muncul dalam filem Nacho Libre di samping pelakon utama, Jack Black pada 2005. – Agensi


Covid-19: Lebih 600,000 Penduduk Indonesia Berisiko Positif

JAKARTA – Lebih 600,000 warga Indonesia berisiko positif virus koronavirus (Covid-19) ketika jumlah kes kematian di negara itu kini meningkat kepada 32 orang.

Jurucakap Pemerintah Indonesia berkenaan Covid-19, Achmad Yurianto berkata, jumlah kes positif setakat hari ini telah mencecah 369 kes, dan boleh atau berkemungkinan meningkat drastik berdasarkan pengesanan kontak mereka yang positif dengan orang sekitar mereka sebelum ini (pengesanan kontak sebelum mereka yang positif itu disahkan positif).

Penduduk Indonesia kini berjumlah lebih 270 juta orang manakala penduduk di kota Jakarta dan kota berhampirannya seperti Bekasi, Tangerang, Depok dan Bogor berjumlah lebih 30 juta orang.

“Setakat jam 1 petang ini, jumlah kematian 32 kes (tambahan tujuh kes), jumlah kes positif 369 (berbanding 309 kes semalam), tambahan 60 kes baharu,” katanya dalam sidang media yang disiarkan menerusi Youtube Badan Nasional Pengurusan Bencana Indonesia (BNPB) hari ini.

Mengikut pecahan kes kematian, Jakarta mencatatkan 18 kes kematian, Jawa Barat (7), Jawa Tengah (3) dan masing-masing satu kes di Bali, Banten, Jawa Timur dan Sumatera Utara.

“Populasi yang berisiko (dijangkiti) adalah 600,000 hingga 700,000 orang. Sudah ada alat kit ujian sebanyak satu juta, untuk kita jalankan pemeriksaan secara massal (berskala besar),” katanya.

Presiden Indonesia, Joko Widodo menerusi laman rasmi Presiden Indonesia; www.presiden.go.id. hari ini berkata, pemerintah Indonesia akan melaksanakan ‘rapid test’ di kawasan Jakarta Selatan.

“Kami menjalankan ujian petang ini dengan pegawai perubatan yang melawat penduduk di sana (di Jakarta Selatan) dari rumah ke rumah, mengambil sampel darah,” kata Jokowi.

Ujian tersebut adalah sebagai usaha pemerintah, melakukan pengesanan awal sama ada seseorang itu dijangkiti tanda tanda awal Covid-19 atau sebaliknya.

Pemerintah Indonesia juga akan menjadikan Wisma Atlet Kemayoran (Perkampungan Sukan Asia 2018) berkapasiti 15,000 orang dan hotel hotel milik Badan Usaha Milik Negara (syarikat milik kerajaan), sebagai hospital sementara atau tempat kuarantin bermula Isnin ini. – Bernama


Hanya Rakam Menggunakan Telefon, ‘Channel’ YouTube Masakan Wanita Ini Kini Dibayar Google

Di mana ada kemahuan di situ ada jalan mungkin pepatah yang paling sesuai digunakan buat wanita dari Malaysia ini apabila channel YouTube memasak miliknya berjaya meraih jumlah tontonan dan subscriber yang tinggi walaupun baru bermula tahun ini.

Channel YouTube Sugu Pavithra yang memuatnaik resipi dan cara masakan serta aktiviti harian keluarganya sehingga kini sudah pun berjaya mencatat sejumlah 163,000 subscriber, manakala video-video yang dimuat naik beliau pula mencatatkan jumlah tontonan sehingga 6 juta views.

Kepada anda yang tertanya-tanya masakan apa yang dikongsikan sehingga berjaya meraih tontonan dan subscriber sebegitu tinggi, channel ini tidaklah memaparkan masakan-masakan yang kompleks sebaliknya berkongsi resipi ringkas terutamanya juadah berasaskan makanan India seperti beriani, kari dan lain-lain.

Apa yang menarik tentang channel ini adalah kebanyakan (atau hampir semua) video-video yang dimuat naik ini kelihatan seperti dirakam menggunakan smart phone dan bukannya menggunakan peralatan penggambaran berkualiti tinggi seperti sesetengah Youtuber masakan yang lain.

Malah, video-video ini juga dihasilkan dengan cara yang ringkas dan tidak melalui proses editing yang melampau (jika ada editing) tetapi masih mampu untuk menyampaikan maklumat dengan baik kepada para penonton di luar sana.

Jika tidak berjaya menyampaikan resipi yang ingin dikongsikan dengan baik,masakan setiap video yang dimuatnaik wanita ini berjaya meraih puluhan ribu views dengan ada juga sesetengah daripadanya yang mencecah ratusan ribu views.

Masih sukar untuk mempercayai beliau kini menerima bayaran daripada Google? Berikut kami sertakan video yang dimuat naik beliau pada bulan lalu menceritakan mengenai perkara tersebut.

Walaupun tidak mengisytiharkan berapakah pendapatan yang diterimanya, namun bayaran tersebut sudah pastinya berbaloi terutamanya dengan masa dan tenaga yang dicurahkan beliau dalam menaikkan channel YouTube miliknya itu.

Bukan itu saja, pencapaian Sugu Pavithra dan channel YouTube miliknya kini juga menjadi tumpuan media-media dalam negara selepas kisah beliau dan channelnya menuju ke puncak mula tular sejak beberapa hari yang lalu.

Jadi kepada anda yang sudah lama teringin untuk membuka channel YouTube sendiri, apa kata anda menjadikan kisah Sugu ini sebagai inspirasi dan meletakkan halangan-halangan yang dihadapi sebelum ini ke tepi terlebih dahulu.

Mana tahu, suatu hari nanti anda juga mungkin boleh mengumpul sehingga ratusan ribu dan akhirnya dibayar oleh YouTube kan?

Mencipta konten terutamanya video di YouTube kini bukanlah lagi perkara asing dalam kalangan masyarakat di negara kita.

Anda juga boleh belajar membuat headline di YouTube supaya dapat orang jumpa dan tonton di sini. – TheVocket


Wanita Antara Tiga Pengedar Dadah Diberkas Anggota PGA

KALABAKAN: Pasukan Gerakan Am (PGA) berjaya memberkas tiga individu termasuk seorang wanita disyaki pengedar dadah dalam dua tangkapan berasingan di sebuah ladang di sini, kira-kira jam 10.30 malam baru-baru ini.

Tangkapan dibuat oleh pasukannya yang menjalankan tugas rondaan Op Benteng COVID-19 serta bantuan daripada anggota dari Balai Polis Kalabakan dan anggota penguatkuasaan ladang tersebut.

Pegawai Pemerintah Batalion 14 PGA Tawau, Supt Mohd Yacob Murad berkata tangkapan pertama membabitkan seorang lelaki warga asing berumur 39 tahun yang dilihat berdiri di hadapan sebuah rumah kongsi dalam keadaan mencurigakan.

“Sebaik menyedari kehadiran pasukan keselamatan, lelaki terbabit bertindak melarikan diri dan membuang satu plastik berwarna ungu ditangannya, namun lelaki terbabit berjaya ditangkap.

“Pemeriksaan awal mendapati lelaki terbabit merupakan warga asing dan tidak mempunyai sebarang dokumen pengenalan diri yangs sah,” katanya dalam kenyataan media, di sini semalam.

Menurutnya, pemeriksaan ke atas plastik tersebut mendapati terdapat 16 tiub berisi bahan disyaki dadah jenis syabu seberat 3.1 gram dengan nilai anggaran kasar sebanyak RM310.

Mengulas lanjut katanya, berdasarkan maklumat diterima, pasukannya bertindak melakukan serbuan ke atas sebuah rumah kongsi tidak bernombor di Blok D ladang sama beberapa jam selepas tangkapan pertama.

“Semasa serbuan dilakukan, terdapat seorang lelaki dan wanita masing-masing berumur 18 dan 17 tahun di dalam rumah berkenaan.

“Pemeriksaan awal, kedua-dua suspek berkenaan merupakan warga asing dan tidak mempunyai dokumen pengenalan diri sah,” katanya.

Katanya, pemeriksaan lanjut yang dijalankan, pasukan keselamatan menemui satu sampul surat berwarna putih mengandungi 11 tiub disyaki dadah jenis syabu seberat 1.3 gram dianggarkan bernilai RM130.

“Kesemua suspek dan barang rampasan dibawa ke Ibu Pejabat Polis Daerah (IPD) Tawau untuk tindakan selanjutnya, manakala kes disiasat mengikut Seksyen 12(2) Akta Dadah Berbahaya (ADB) 1952 kerana memiliki dadah,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Joko Widodo kekal Presiden Indonesia untuk penggal kedua

JAKARTA: Joko Widodo atau lebih dikenali sebagai Jokowi dipilih sebagai Presiden Indonesia untuk penggal kedua selepas menewaskan pencabarnya, jeneral bersara Prabowo Subianto dengan margin 55.5 hingga 44.5 peratus, kata suruhanjaya pilihan raya.

“Keputusan ini diumumkan pada 21 Mei dan berkuat kuasa serta merta,” kata pengerusi suruhanjaya, Arief Budiman dalam satu kenyataan secara langsung yang disiarkan oleh semua media utama.

Suruhanjaya itu dijangka mengumumkan keputusan rasmi pilihan raya 17 April itu esok.

Walaupun diselubungi kebimbangan terhadap kemungkinan berlakunya kekacauan sebagai reaksi terhadap kiraan akhir, keputusan berkenaan dikeluarkan lebih awal tanpa sebarang notis.

Terdahulu Jokowi diramalkan memenangi pilihan raya berdasarkan keputusan tidak rasmi.

Pencabarnya, Prabowo sebelum ini berikrar untuk mencabar sebarang keputusan yang memihak kepada Jokowi dengan mendakwa wujud penipuan dalam kiraan undi dan memberi amaran, perkara itu akan mencetuskan rusuhan jalanan.

Sejumlah 32,000 pegawai keselamatan sudah dikerahkan ke seluruh Jakarta termasuk di hadapan bangunan Suruhanjaya Pilihan Raya Umum yang turut dihadang dengan kawat berduri. – AFP


Pemandu Maut Kereta Jatuh Gaung Di Papar

Lelaki warga emas maut selepas kereta Jip yang dipandu terjatuh ke dalam gaung sedalam kira-kira 20 meter di Jalan Kampung Dangalau-Babagon, Papar di sini, pada Selasa.

Ketua Polis Daerah Papar Deputi Superintendan Batholomew Umpit berkata kejadian dipercayai berlaku apabila mangsa seorang warga tempatan berumur 90 tahun memandu seorang diri dari kampung terbabit untuk ke Pekan Papar.

“Semasa ingin mengundurkan kenderaan dari kawasan parkir, kereta mangsa kemudiannya terlajak ke belakang lalu mengelonsor sebelum terjatuh ke dalam gaung sedalam kira-kira 20 meter.

“Mangsa yang terperangkap di dalam kereta itu mengalami kecederaan parah di bahagian kepala dan badan sebelum disahkan meninggal dunia serta-merta di lokasi kejadian,” katanya.

Menurutnya hasil siasatan mendapati mayat mangsa serta kenderaannya ditemukan penduduk kampung dan kejadian dipercayai berlaku beberapa hari lalu berdasarkan keadaan mayat mangsa yang sudah busuk.

“Mayat mangsa dihantar ke Hospital Papar untuk bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya.


Lelaki maut disengat pari

MELBOURNE: Seorang lelaki berusia 42 tahun meninggal dunia akibat serangan jantung selepas disengat ikan pari ketika berenang di pantai Tasmania, kata polis.

Usaha menyedarkan mangsa, yang mengalami denyutan jantung terhenti tengah hari semalam di pantai tidak jauh dari Hobart, tidak berjaya.

“Beliau dikeluarkan dari air oleh rakannya sebelum ketibaan perkhidmatan kecemasan.

“Dilaporkan beliau tidak ditemani sesiapa dalam laut ketika mengalami luka sengatan di bahagian bawah tubuh,” kata kenyataan polis.

Ikan pari tidak dianggap haiwan agresif dan sengatan hingga membawa maut kepada manusia amat jarang berlaku.

Bisanya menyebabkan kesakitan dan boleh mengubah kadar jantung dan pernafasan.

Pada 2006, pakar alam sekitar terkenal Australia dan hos rancangan ‘Crocodile Hunter’, Steve Irwin, meninggal dunia selepas disengat pari ketika melakukan rakaman di Great Barrier Reef di utara negara itu. – Reuters


Polis Kepung Lokasi Suspek Lepas Tembakan Di Pulau Gaya

KOTA KINABALU: Polis sudah mengenal pasti tempat persembunyian suspek yang melepaskan tembakan hingga tiga lelaki termasuk dua kanak-kanak berusia 10 dan tiga tahun parah.

Sepasukan polis dari Bahagian Siasatan Jenayah Ibu Pejabat Polis (IPD) Kota Kinabalu, Bahagian Siasatan Khas (D9) Ibu Pejabat Polis Kontinjen (IPK) Sabah dan Pasukan Polis Marin (PPM) sedang melakukan ‘cut-off’ di lokasi suspek bersembunyi daripada, sejak jam 8 malam tadi hingga kini.

Difahamkan, suspek disyaki bersenjata menggunakan bot kampung dan bersembunyi di bawah rumah atas air di sekitar Kampung Pondo, Pulau Gaya.

Ketua Polis Daerah Kota Kinabalu, Asisten Komisioner Habibi Majinji berkata sepasukan polis sedang mengawal laluan keluar di kawasan persembunyian suspek.

“Kita sudah mengenal pasti lokasi suspek dan sedang membuat kepungan di lokasi persembunyian suspek.

“Ini bagi mengelak suspek daripada melarikan diri,” katanya ketika dihubungi, hari ini.

Dalam kejadian jam 7 malam tadi, suspek menembak tiga lelaki termasuk dua kanak-kanak di atas jambatan Kampung Lok Urai, Pulau Gaya.

Dua mangsa berusia 36 dan 10 tahun parah manakala seorang lagi kanak-kanak berusia tiga tahun cedera ringan dan semua mangsa stabil dan dirawat di HQE.

Sebelum kejadian itu juga, suspek dipercayai turut melarikan enjin dan bot nelayan di kawasan perairan Kinarut dan Meruntum. – SabahNewsToday


PATI Ditahan Bunuh Penyelia Ladang

TAWAU; 10 MARCH 2020 (Rabu) – Polis menahan seorang lelaki Pendatang Asing Tanpa Izin (PATI) selepas terlibat membunuh seorang Penyelia Ladang di kawasan ladang sawit Batu-12, Jalan Sin On Tiku, Tawau, kelmarin.

Ketua Polis Daerah Tawau, ACP Peter Umbuas dalam sidang medianya berkata, suspek berusia 31-tahun itu ditahan kira-kira 4 petang selepas dipercayai ditangkap oleh orang awam sebelum menyerahkannya kepada polis.

Dalam kejadian itu, mayat penyelia ladang yang juga warga asing berusia 57 tahun ditemui di tepi jalan berdekatan simpang keluar masuk kenderaan ke ladang terbabit.

Menurut ACP Peter, suspek yang baru dua bulan bekerja di ladang itu dipercayai rakan baik mangsa yang telah menjadi penyelia ladang 20-tahun di ladang berkenaan.

Motif pembunuhan masih dalam siasatan, bagaimanapun suspek dipercayai mengalami halusinasi serta masalah mental berikutan pernah cuba melakukan rawatan tradisional sebelum ini.

Suspek kini ditahan reman 14-hari bermula semalam dan kes diklasifikasi di bawah seksyen 302 Kanun Keseksaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kulit Jadi Gelap Selepas Pulih Covid-19

Dua doktor dari China yang dijangkiti Covid-19 mendapati kulit mereka berubah warna selepas berjaya pulih daripada virus itu.

Portal Metro.co.uk melaporkan, Dr Yi Fan dan Dr Hu Weifeng, kedua-duanya berusia 42 tahun dijangkiti virus itu ketika merawat pesakit di Hospital Pusat Wuhan, pada Januari lalu.

Doktor mengatakan mereka berdua terpaksa menggunakan mesin sokongan hayat tetapi kesan sampingannya menyebabkan kulit menjadi gelap.

Perubahan warna kulit itu dipercayai akibat ketidakseimbangan hormon selepas mengalami kerosakan hati akibat virus itu.

Dr Yi dan Dr Hu bekerjasama dengan seorang lagi doktor, Li Wenliang, individu pertama yang mengesan virus itu sebelum lelaki itu disahkan meninggal dunia pada 7 Februari lalu.

Kedua-dua doktor itu didiagnosis pada 18 Januari dan pertama kali dibawa ke Hospital Pulmonari Wuhan dan kemudian dipindahkan dua kali ke hospital lain, menurut stesen penyiaran CCTV.

Pakar kardiologi, Dr Yiberjaya melawan Covid-19 selepas doktor menggunakan mesin sokongan hayat, ECMO selama 39 hari.

ECMO mesin sokongan hayat yang drastik bagi menggantikan fungsi jantung dan paru-paru dengan mengepam oksigen ke salur darah.

Bagaimanapun, keadaan ahli urologi Dr Hu lebih teruk dan dia terpaksa ‘ditidurkan’ selama 99 hari.

Dr Li Shusheng yang merawat kedua-dua petugas kesihatan itu berkata, kulit kedua-dua rakannya menjadi gelap kerana sejenis ubat yang diberikan ketika peringkat awal rawatan.

Katanya, salah satu kesan sampingan ubat itu adalah kegelapan warna kulit.

Walaupun dia tidak mengenal pasti ubat itu, Dr Li mengatakan kulit mereka akan kembali normal selepas hati mereka dapat berfungsi dengan baik. – Agensi / Harian Metro


40 Kakitangan KKM Dijangkiti COVID-19 Selepas Selesai Vaksinasi

KUALA LUMPUR: Seramai 40 kakitangan Kementerian Kesihatan (KKM) yang selesai menjalani proses vaksinasi dengan menerima dua dos suntikan dikesan dijangkiti COVID-19.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah itu, sembilan kes dijangkiti dalam tempoh lebih dari dua minggu selepas dos kedua dan 31 kes lagi dijangkiti kurang dari dua minggu.

Beliau berkata, ia jelas menunjukkan langkah kesihatan awam termasuk pematuhan prosedur operasi standard (SOP) masih perlu dilaksanakan kerana COVID-19 masih boleh dijangkiti walaupun selepas mengambil suntikan, namun dengan gejala kurang serius.

“Seramai 142 kakitangan kesihatan pula dijangkiti selepas dos pertama, namun mereka yang dijangkiti itu mempunyai gejala kurang teruk,” katanya di Facebook, di sini, hari ini.

Melalui perkongsian grafik di Facebooknya itu, Dr Noor Hisham berkata, daripada 426 kakitangan kesihatan yang mengambil vaksin, 244 atau 57 peratus tidak dikesan dijangkiti COVID-19 selepas selesai program vaksinasi.

Pada masa sama, beliau berkata, mereka yang sudah menyelesaikan program vaksinasi tidak boleh mengambil ringan semua langkah kesihatan awam dan SOP.

“Meskipun vaksin memberikan sinar untuk kita melawan COVID-19, namun jangan kita membuat kesilapan dengan mengambil mudah langkah berjaga-jaga.

“Ini kerana tiada yang selamat sehingga semuanya selamat. Semua diminta untuk terus mematuhi langkah kesihatan awam 3W iaitu kerap mencuci tangan dengan air dan sabun (wash), memakai pelitup separuh muka di tempat awam atau jika bergejala (wear) dan amaran daripada KKM yang lebih berkonsep peringatan (warn).

“Selain itu, elakkan 3C iaitu jauhi kawasan sesak (crowded), kawasan sempit (confined) dan elak sembang atau bertutur dengan jarak dekat (close),” katanya.

Sehingga Khamis lalu, seramai 434,301 individu dalam kumpulan fasa pertama Program Imunisasi COVID-19 Kebangsaan (PICK) sudah melengkapkan dua dos suntikan vaksin mereka.

Menteri Kesihatan, Datuk Seri Dr Adham Baba dilaporkan berkata, seramai 671,589 individu menerima dos pertama sehingga Khamis lalu, menjadikan jumlah keseluruhan pemberian dos pertama dan kedua vaksin COVID-19 di negara ini adalah 1,105,890. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saintis Jangka Gelombang Kedua Coronavirus 10 Kali Ganda Lebih Kuat Di Luar China

Kes melibatkan jangkitan coronavirus di kawasan luar China dijangkakan akan terus meningkat kepada sepuluh kali ganda bagi setiap 19 hari, lapor saintis. Situasi ini akan bertambah buruk jika negara tidak menangani krisis ini dengan betul.

Hasil kajian daripada seorang pakar genetik, Jin Li dari Universiti Fudan Shanghai mendapati bahawa wabak ini akan mencetuskan penyebaran lebih meluas di luar tanah besar China.

Berdasarkan data yang diperoleh pada akhir bulan Februari ini, para penyelidik telah membina satu model bagi mengkaji trend wabak ini tersebar di luar China.

Kata Jin Li, mereka mendapati kebanyakkan pesakit yang dijangkiti dengan wabak ini akan mengalami gejala ringan dan mereka memilih untuk tidak pergi ke hospital bagi mendapatkan ujian saringan dengan doktor pakar.

“Keadaan ini merbahaya,” kata kajian tersebut sebelum para saintis menekankan betapa pentingnya campur tangan yang meluas dan lebih kuat. “Tindakan yang lebih kuat perlu diambil terhadap kesihatan awam bagi memerangi wabak ini di seluruh dunia,” tulis para penyelidik.

Kertas kajian ini telah dimuat naik di medrxiv.org, sebuah portal yang banyak membincangkan sains kesihatan. Namun para penyelidik melaporkan bahawa perlu kajian yang lebih meluas untuk membuktikan kajian ini tepat.

Terdahulu, seorang wanita yang mengembara dari Wuhan ke Thailand adalah pembawa wabak pertama di luar China. Dia diuji positif Covid-19 pada 13 Januari lalu.

Sejak itu, lebih 100,000 orang telah direkodkan sebagai pembawa wabak coronavirus. Dengan Itali, Iran, Jerman, Perancis dan Korea Selatan masing-masing mencatatkan angka lebih 1,000 orang rakyat mereka dijangkiti wabak ini.

Di Malaysia pula, Kementerian Kesihatan Malaysia telah mencatatkan angka keseluruhan sebanyak 117 kes setakat ini termasuk 2 kes dalam ICU.


Pelakon Emily Kong maut kemalangan

KUALA LUMPUR 10 Mac- Wanita yang maut selepas kereta dipandunya terbabas merempuh pokok dalam kejadian di hadapan pasar raya NSK di Jalan Kuchai Lama di sini, semalam disahkan identitinya sebagai seorang pelakon dan penyanyi, Emily Kong.

Aktres berusia 29 tahun yang pernah muncul dalam program Sing! China 2018 itu dikatakan gagal mengawal kereta Toyota Vios dipandunya lalu merempuh sebatang pokok pada pukul 3.20 pagi.

Jurucakap Pasukan Bomba dan Penyelamat Kuala Lumpur berkata, pihaknya menerima panggilan kecemasan pada pukul 3.29 pagi dan sebuah jentera dari Balai Bomba dan Penyelamat Seputeh dengan kekuatan 10 anggota termasuk pegawai dikerahkan ke lokasi kejadian.

“Sebaik sahaja tiba, pihak bomba mendapati kemalangan melibatkan seorang mangsa wanita yang berada dalam kenderaan dengan nombor pendaftaran WNA 6683.

“Mangsa berjaya dikeluarkan dan disahkan meninggal dunia oleh pegawai perubatan,” katanya dalam satu kenyataan di sini hari ini.

Sementara itu, Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Zulkefly Yahaya ketika dihubungi, memaklumkan mangsa dikenali sebagai Kong Chien Ling, berusia 29 tahun.

“Mangsa disahkan meninggal dunia selepas mengalami kecederaan parah di bahagian kepala, mayatnya dihantar ke Hospital Kuala Lumpur untuk tindakan selanjutnya.

“Polis masih menjalankan siasatan mengikut Seskyen 41(1) Akta Pengangkutan Jalan 1987,” katanya. – UTUSAN ONLINE


Usah Kitar Semula Alasan, Selesai Segera Isu PATI Di Sabah, Gesa Ahli Parlimen Sandakan

KOTA KINABALU: Ahli Parlimen Sandakan, Vivian Wong mengkritik kenyataan Menteri Dalam Negeri, Hamzah Zainudin yang disifatkan “mengitar semula” jawapannya berhubung isu pendatang asing tanpa izin (PATI) di Sabah.

Beliau mendakwa jawapan yang diberikan Hamzah dalam sesi penggulungan di Dewan Rakyat hampir sama dengan kenyataan tahun lalu tanpa sebarang perkembangan baharu.

“Semasa sesi persidangan Parlimen tahun lepas, saya telah menyuarakan isu pendatang (PATI) ini sebagai ‘ibu kepada segala masalah kita’ di Sabah dan meminta kerajaan dengan tegas menetapkan strategi serta rancangan konkrit berdasarkan laporan Suruhanjaya Siasatan Diraja (RCI).

“Menteri yang sama juga kemudiannya menjawab kerajaan telah menubuhkan Jawatankuasa Pengurusan Warga Asing Sabah dan jawatankuasa teknikal untuk menyelesaikan isu sekian lama ini dan boleh dianggap ‘titik kelemahan’ negeri ini.

“Hari ini (semalam) juga, menteri yang sama apabila ditekan berkenaan apakah yang telah dilakukan kerajaan untuk menangani masalah imigran di Sabah, beliau hanya mengulangi reaksi sama dari tahun lalu tanpa kemajuan yang nyata,” katanya dalam kenyataan hari ini.

Wong berkata, Hamzah dengan berani menyatakan isu PATI di Sabah memerlukan azam politik semua pihak dan kerajaan jelas kurang komitmen menangani masalah berkenaan.

“Jangan cuba menyalahkan masyarakat atas apa yang disebut menentang rancangan kerajaan untuk menyelesaikan masalah ini.

“Apakah maknanya untuk membelanjakan duit pembayar cukai membina lebih banyak pusat tahanan untuk menempatkan pendatang asing ini? Ini juga sebenarnya tanda kegagalan peranan kerajaan mengurus dan mengawal isu pendatang asing ini.

“Cukup-cukuplah, laksanakan apa yang dikatakan atau letak jawatan kerana kita memerlukan tindakan segera daripada kerajaan,” katanya.Subscribe to our newsletter and get news delivered to your mailbox. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Politik Semenanjung Tidak Boleh Dibenar Jejaskan Kerjasama GRS – Salleh

KOTA KINABALU: Lebih tiga bulan selepas berlangsungnya pilihan raya negeri (PRN), kerjasama parti komponen Gabungan Rakyat Sabah (GRS) harus menjurus kepada memperkukuhkan ekonomi dan mengutamakan kebajikan masyarakat negeri itu.

Bekas ketua menteri, Salleh Said Keruak, berkata sembilan manifesto yang diumumkan PRN lalu harus ditunaikan bertepatan dengan amanah pengundi.

“Sembilan perkara…itu ialah hak negeri, infrastruktur, ekonomi, peluang pekerjaan, perkhidmatan awam, kesihatan, kemakmuran, pendidikan dan sumber manusia, keselamatan dan belia serta pembangunan wanita,” katanya.

Pemimpin Umno Sabah itu perkembangan politik di Semenanjung tidak harus mempengaruhi kerjasama erat antara komponen-komponen parti dalam GRS.

“Sewajarnya, kita harus terus berbakti dan memastikan sokongan kepada kerajaan Sabah bawah pimpinan Ketua Menteri Hajiji Mohd Noor diperkukuhkan,” katanya lagi.

Beliau yang juga bekas menteri komunikasi dan multimedia, berkata kerajaan negeri harus memastikan pertumbuhkan Sabah tidak terjejas susulan wabak Covid-19 yang memberikan kesan besar kepada semua.

“Maka, menjadi tanggungjawab kita bersama untuk memastikan pandemik ini dibendung dan ekonomi kita akan terus berkembang seperti sebelumnya.” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Sebarang Penutupan Bangunan HWKKS

KOTA KINABALU: Jabatan Kesihatan Negeri Sabah (JKNS) menafikan, dakwaan berkaitan penutupan bangunan Hospital Wanita dan Kanak-Kanak Sabah (HWKKS), berikutan wabak COVID-19.

Pengarahnya, Datuk Dr Christina Rundi, berkata hanya terdapat satu wad di hospital berkenaan diletakkan di bawah kuarantin bagi memastikan tiada penularan COVID-19 di HWKKS.

“Tidak ada kemasukan pesakit baharu dan semua anggota yang bertugas di wad terbabit kini dikuarantin di kemudahan yang telah ditetapkan oleh JKNS.

“Bagaimanapun, perkhidmatan lain di HWKKS masih beroperasi seperti biasa.

“Orang awam tidak perlu bimbang untuk mendapatkan rawatan di HWKKS kerana pihak jabatan kesihatan sentiasa mengambil langkah proaktif dalam menyelesaikan masalah berkaitan COVID-19 di negeri ini,” katanya menerusi kenyataan media di Kota Kinabalu.

Christina berkata, siasatan terperinci mendapati jangkitan COVID-19 di HWKKS terhad kepada golongan anggota kesihatan dan kontak terdekat seperti ahli keluarga dan kontak serumah.

Beliau menasihati orang awam untuk tidak panik dan meminta semua pihak memberikan sokongan padu kepada usaha JKNS dalam menangani situasi berkenaan.

Dalam pada itu, beliau berkata siasatan di Hospital Keningau mendapati tiada berlaku sebarang jangkitan silang kepada pesakit hospital terbabit seperti di HWKKS. Ini kerana semua anggota kesihatan menggunakan peralatan perlindungan diri (PPE) ketika bertugas.

Christina berkata, saringan ke atas semua anggota kesihatan yang terlibat termasuklah kontak terdekat juga sudah dilaksanakan dan kesemua telah dikuarantin di pusat kuarantin yang diwartakan. – BH Online


BAJET 2022: Setiap Murid Bakal Terima RM150 Bantuan Awal Persekolahan

KUALA LUMPUR: Sektor pendidikan terus kekal menjadi keutamaan pembangunan negara dengan Kementerian Pendidikan Malaysia (KPM) akan menerima peruntukan terbesar iaitu RM52.6 bilion mewakili 16 peratus daripada keseluruhan anggaran pembelanjaan Persekutuan.

Menurut Menteri Kewangan, Senator Tengku Datuk Seri Zafrul Tengku Abdul Aziz berkata, daripada jumlah tersebut kerajaan telah memperuntukkan sejumlah RM450 untuk bantuan awal persekolahan bagi tiga juta pelajar.

“Bagi tahun 2022, kerajaan bersetuju untuk menyediakan Bantuan Awal Persekolahan sebanyak RM150 iaitu meningkat berbanding RM100 sebelum ini.

“Sejumlah RM450 juta diperuntukkan untuk tujuan ini yang dijangka memanfaatkan tiga juta murid-murid yang layak,” katanya ketika membentangkan Bajet 2022 di Dewan Rakyat pada Jumaat.

Beliau berkata, tidak ada yang lebih menggembirakan buat anak-anak apabila dapat kembali semula ke sekolah secara bersemuka bersama rakan.

“Setiap awal tahun juga tentunya ibu bapa yang paling sibuk menyediakan kelengkapan sekolah anak-anak dan sudah tentu peningkatan pemberian Bantuan Awal Persekolahan itu akan banyak membantu,” katanya.

Dalam pada itu kerajaan turut bersetuju menyediakan Insentif Khas Alat Bantuan Mengajar secara sekali bayar sebanyak RM100 kepada lebih 400,000 guru sekolah di bawah Kementerian Pendidikan Malaysia (KPM).

Zafrul berkata insentif itu diberikan bagi menghargai jasa guru yang menyediakan bahan mengajar tambahan kepada murid-murid sepanjang tempoh pandemik COVID-19. – SINAR


Covid-19: 1,219 Kes Baharu, 2 Kematian Hari Ini

KUALA LUMPUR: Kes baharu positif Covid-19 negara ini kembali meningkat hari ini apabila mencatatkan 1,219 kes berbanding semalam yang merekodkan 1,063 kes.

Ketua Pengarah Kesihatan Tan Sri Dr Noor Hisham Abdullah berkata, kes baharu itu menjadikan kumulatif 327,253 kes Covid-19 dalam negara ini.

Menurutnya, Menurutnya, kes sembuh juga mengatasi kes baharu dengan 1,346 kes menjadikan jumlah keseluruhan kes berjaya dirawat setakat ini adalah sebanyak 310,958 kes.

Katanya, kes baharu itu membabitkan sebanyak 1,212 kes penularan tempatan dan selebihnya adalah kes import yang mendapat jangkitan dari luar negara.

“Berdasarkan laporan yang diterima, Selangor merekodkan kes harian baharu tertinggi iaitu sebanyak 499 kes, diikuti Sarawak (225), Johor (169), Pulau Pinang (69) dan Kuala Lumpur (54).

“Pahang, Labuan, Putrajaya dan Perlis mencatatkan satu angka kes baharu hari ini, manakala negeri lain merekodkan dua angka,” katanya dalam kenyataan media, hari ini.

Menurutnya, seramai 154 pesakit masih menerima rawatan di unit rawatan rapi (ICU) manakala 64 pesakit masih memerlukan bantuan pernafasan,” katanya dalam kenyataan media, hari ini.

Dr Noor Hisham berkata, dua kematian direkodkan membabitkan warganegara dan menjadikan jumlah keseluruhan kematian 1,220 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Binatang Liar Punca Gangguan Bekalan Elektrik Di Sabah, Kata Menteri

KUALA LUMPUR: Gangguan binatang liar dan lebihan beban berpunca daripada sambungan haram antara punca berlakunya gangguan bekalan elektrik di Sabah.

Menteri Tenaga dan Sumber Asli, Takiyuddin Hassan, berkata sebanyak 97.7% peratus masalah gangguan bekalan elektrik di negeri itu berlaku di peringkat sistem pengagihan dengan purata tempoh gangguan bekalan elektrik selama 332 minit tahun lalu.

“Sebahagian besar gangguan bekalan elektrik di Sabah, sebanyak 97.7% berpunca daripada masalah di peringkat sistem pengagihan… antara faktor yang menyumbang kepada gangguan elektrik di peringkat pengagihan adalah gangguan binatang liar.

“Ini fakta yang diperolehi… (punca lain) pokok yang menganggu kabel, kerosakan kabel dan lebihan beban yang berpunca daripada sambungan haram,” katanya ketika menggulung perbahasan usul Menjunjung Kasih Titah Diraja bagi kementerian itu.

Terdahulu, Madius Tangau (UPKO-Tuaran) meminta kementerian itu menjelaskan apakah punca utama gangguan bekalan elektrik yang dihadapi Sabah, berbanding negeri lain.

Mengulas lanjut, Takiyuddin berkata Rancangan Malaysia Ke-12 (RMK12) memperuntukkan sebanyak RM1.36 bilion bagi menjayakan 32 projek dalam usaha mengurangkan gangguan bekalan elektrik di Sabah.

Katanya, KeTSA menyasarkan untuk mengurangkan kadar gangguan bekalan elektrik di Sabah kepada 150 minit menjelang 2025 susulan kerja-kerja menaik taraf dilaksanakan.

“Ini perkara yang sedang dikaji pasukan petugas khas di kementerian bersama dengan Sabah Electricity Sdn. Bhd (SESB) untuk selesaikan masalah ini.

“Saya percaya peruntukan lebih RM1.0 bilion dalam setiap RMK juga dibuat untuk menyelesaikan masalah ini,”katanya.

Mengulas mengenai status tanah terbiar milik kerajaan pusat, Takiyuddin berkata tanah milik kerajaan pusat yang tidak dibangunkan kini boleh disewa atau dipajak oleh agensi kerajaan, swasta atau individu perseorangan bagi tujuan tidak kekal.

Beliau berkata, tanah terbiar itu pada dasarnya dimiliki oleh kerajaan pusat melalui cara pengambilan balik tanah yang mempunyai tujuan khusus, untuk jabatan pengguna namun tidak dapat dibangunkan atas faktor kekangan peruntukan.

“Projek yang dirancang ekoran pengambilan balik tanah itu tidak dapat dilaksanakan menyebabkan tanah ini terbiar.

“Untuk ini, langkah yang diambil oleh kerajaan, kita mencadangkan supaya tanah kerajaan persekutuan yang terbiar ditawarkan kepada agensi kerajaan, swasta atau orang perseorangan untuk disewa atau dipajak untuk digunakan apa-apa tujuan yang tidak kekal,” katanya.

Beliau turut memaklumkan sehingga kini, terdapat 61 lot tanah di bawah status Pesuruhjaya Tanah Persekutuan (PTP) telah disewa kepada individu untuk tujuan sektor ekonomi khususnya dalam bidang pertanian.

“Inilah dasar kerajaan terutama selepas Covid-19, rakyat agak sukar dalam bidang ekonomi, kerajaan beri peluang kepada rakyat jelata untuk menyewa atau memajak tanah bagi tujuan sektor ekonomi,” katanya.

Beliau berkata, bagi tanah terbiar milik kerajaan negeri pula, permohonan untuk sewa dan pajak boleh dibuat melalui lesen pendudukan sementara daripada Pejabat Tanah Daerah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pulau Mantanani dan Teluk Darvel bakal diwartakan kawasan perlindungan marin

SEMPORNA: Kompleks Pulau Mantanani di Kota Belud serta Teluk Darvel di Lahad Datu akan diwartakan sebagai kawasan perlindungan marin sebelum 2023.

Pengarah Taman-Taman Sabah (TTS) Dr Jamili Nais berkata langkah itu selaras dengan peta lakar TTS untuk mewartakan 10 peratus kawasan perairan Sabah sebagai kawasan perlindungan marin menjelang 2023.

“Teluk Darvel yang berkeluasan kira-kira 100,000 hektar dan merangkumi 50 buah pulau dijangka dapat diwartakan lebih awal iaitu pada penghujung tahun ini atau dalam suku pertama tahun depan,” katanya ketika ditemui  selepas program pembersihan sampah di dasar laut dan pantai Taman Marin Tun Sakaran di sini baru-baru ini.

Katanya kompleks Pulau Mantanani pula dijangka dapat diwartakan dalam tempoh dua tahun lagi.

Menurutnya langkah menjadikan Teluk Darvel sebagai kawasan perlindungan marin adalah susulan dapatan Yayasan Sabah menerusi ekspedisi saintifiknya yang antara lain menemukan beberapa tapak menyelam ikonik seperti ‘Lubang Biru’ (Blue Hole) serta sumber marin termasuk penyu liar dan terumbu karang yang sihat.

Kawasan itu katanya berpotensi dipulihara untuk dijadikan kawasan pelancongan antarabangsa.

Laporan portal berita tempatan sebelum ini memetik seorang pengusaha selaman tempatan, Glen Hapirulla yang juga penyelam berpengalaman, sebagai berkata terdapat 55 tapak selaman skuba telah diteroka termasuk Blue Hole (atau turut dikenali Blue Ring Reef) di perairan Silam sejak 2009.

Sementara itu, Jamili berkata Pulau Mantanani pula semakin mendapat tempat dalam kalangan penyelam antarabangsa. – Bernama


UPSR Mansuh, PT3 Dibatalkan – Menteri Kanan Pendidikan

KUALA LUMPUR: Kerajaan memutuskan Ujian Pencapaian Sekolah Rendah (UPSR) dimansuhkan sepenuhnya mulai tahun ini manakala Pentaksiran Tingkatan Tiga (PT3) dibatalkan untuk tahun ini.

Menteri Kanan Pendidikan, Datuk Dr Radzi Jidin, berkata keputusan memansuhkan UPSR dibuat hasil libat urus dengan pelbagai pihak sejak peperiksaan itu dibatalkan tahun lalu akibat COVID-19.

“Sejak pembatalan UPSR tahun lalu, kementerian membuat penelitian mengenai kaedah pentaksiran, kita juga melihat apa kaedah terbaik dilaksanakan di negara lain, di peringkat sekolah rendah. Kemudian kita meneruskan dengan libat urus bersama guru besar, guru, Persatuan Ibu Bapa dan Guru (PIBG) serta persatuan berkaitan.

“Hasilnya, kita mengambil keputusan bahawa UPSR dimansuhkan sepenuhnya mulai tahun ini,” katanya pada sidang media khas hari ini.

Radzi berkata, susulan pemansuhan UPSR, pihaknya akan memperkasakan pentaksiran berasaskan sekolah selain Pentaksiran Kemasukan Sekolah Khusus (PKSK) bagi murid yang berhasrat memasuki sekolah berasrama penuh dan sebagainya.

Ditanya apakah input yang diperoleh menerusi libat urus sehingga kementerian membuat keputusan memansuhkan UPSR, Radzi berkata, antara maklum balas yang diterima adalah guru terpaksa memberi tumpuan yang lebih kepada subjek UPSR sehingga mengekang kreativiti guru dalam pengajaran.

“Ada guru menceritakan bagaimana mereka terpaksa mencuri masa mata pelajaran lain untuk buat persediaan subjek UPSR dan ini mengehadkan kreativiti guru di sekolah.

“Antara yang dikongsi ibu bapa pula bagaimana tumpuan pada peperiksaan ini memberi ruang terhad dalam aspek lain pendidikan. Ada ibu bapa cerita mereka turut tertekan untuk sediakan anak-anak mereka bagi menduduki UPSR.

“Bukan sahaja ibu bapa, murid juga tertekan untuk membuat persediaan, untuk mendapatkan skor 6A dan sebagainya,” katanya.

Malah katanya, jika dilihat pada pentaksiran PKSK yang dilaksanakan tahun lalu, hanya peratusan kecil yang mendudukinya untuk masuk ke Tingkatan 1 sekolah khusus.

“Saya sendiri ada bertemu murid bertanyakan mengenai UPSR. Secara umum murid hanya melihat UPSR sebagai komponen untuk ke asrama penuh,” katanya.

Mengenai pembatalan PT3, beliau berkata, keputusan itu dibuat dengan mengambil kira tempoh masa yang ada bagi pelajar untuk membuat persediaan khususnya secara bersemuka bersama guru di sekolah.

“Selain itu, antara asas utama kita pertimbangkan dalam membuat keputusan disebabkan keadaan penularan COVID-19 masih belum dapat dipulihkan sepenuhnya. Jadi, bagi pelajar Tingkatan 3 tahun ini, pentaksiran akan dibuat sama seperti tahun lalu iaitu melalui PKSK dan Pentaksiran Bilik Darjah (PBD),” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN Keluar PH adalah Berita Palsu

KOTA KINABALU: Isu tular yang mengatakan Parti Warisan Sabah (Warisan) mengisytiharkan keluar daripada Pakatan Harapan (PH) adalah berita palsu yang sengaja ditimbulkan pihak tidak bertanggungjawab.

Setiausaha Agung Warisan, Datuk Loretto Padua Jr. berkata, sejak ditubuhkan Warisan juga tidak pernah sekali pun menyertai Pakatan Harapan kecuali menjalin kerjasama.

“Kenyataan ini adalah daripada pihak tidak bertanggungjawab yang cemburu dengan kerjasama PH Plus dan ingin memecahkan kerjasama tersebut.

“Sebagai rekod, Warisan sejak sebelum PRU14 lagi, tidak pernah berada di dalam gabungan Pakatan Harapan, namun Warisan amat konsisten dengan pendiriannya untuk bekerjasama dengan PH sehingga PH sekarang digelar PH Plus,” katanya.

Sehubungan itu, Loretto menyeru semua penyokong Warisan agar tidak mempercayai berita palsu itu. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sekitar Bandaraya Kota Kinabalu Dilanda Banjir Kilat

KAWASAN BANDARAYA DILANDA BANJIR KILAT … LAGI

KOTA KINABALU: Kawasan bandaraya dan sekitarnya dilanda banjir kilat berikutan hujan lebat bermula jam 2 petang tadi.

Antara kawasan yang terlibat teruk ialah sepanjang jalan dari Stesen Keretapi di Tanjung Aru sehingga ke Hotel Airport View, kawasan berhampiran Hospital Queen Elizabeth I, Lido, Maktab Sabah dan beberapa tempat lagi.

Pengguna jalanraya mengalami masalah di sepanjang jalan dari Sekolah Tinggi Kota Kinabalu disebabkan air dari parit monsun melimpah ke atas jalanraya.

Jabatan Meteorologi Malaysia telah mengeluarkan amaran bahawa ribut petir dijangka berterusan di seluruh kawasan Sabah sehingga jam 8 malam ini.

Banjir kilat menjadi seakan perkara normal di ibu negeri dan kawasan sekitar setiap kali hujan turun walau hanya untuk beberapa jam.-SabahNewsToday


Pengguna Huawei masih boleh guna aplikasi Google

LONDON: Huawei akan terus menyediakan kemas kini keselamatan dan perkhidmatan untuk telefon pintar serta tabletnya, selepas Google mengumumkan akan mematuhi arahan melarang firma China itu daripada mengemas kini sistem operasi Android.

“Kami telah melakukan sumbangan besar kepada pembangunan dan pertumbuhan Android di seluruh dunia,” kata seorang jurucakapnya hari ini.

“Huawei akan terus menyediakan kemas kini keselamatan dan perkhidmatan jualan kepada semua telefon pintar dan tablet Huawei serta Honor, merangkumi (produk) yang telah dijual dan masih lagi dalam stok di seluruh dunia.

“Kami akan terus membina ekosistem perisian yang selamat dan mapan, bagi memberikan pengalaman terbaik kepada pengguna di seluruh dunia,” katanya.

Google menggantung aktiviti perniagaan bersama Huawei yang memerlukan pemindahan peralatan, perisian dan perkhidmatan teknikal kecuali yang disediakan secara umum melalui lesen sumber terbuka, kata sumber rapat dengan perkembangan itu kepada Reuters.


Penunggang Motosikal Maut Kemalangan Di Jalan Papar – Beaufort

PAPAR: Seorang lelaki maut selepas motosikal ditunggangnya melanggar pembahagi jalan ketika dipercayai cuba memotong sebuah lori di Kilometer 13 Jalan Papar – Beaufort, berhampiran Terminal Minyak dan Gas ( SOGT) Kimanis, di sini malam tadi.

Dalam kejadian jam 8.15 malam itu, mangsa berusia lingkungan 50 tahun meninggal dunia di lokasi kemalangan akibat kecederaan parah di kepala.

Ketua Polis Daerah Papar, Deputi Superintendan Batholomew AK Umpit berkata mangsa sebelum itu menunggang motosikal jenis Keeway Eagle 250 dari arah Labuan menuju ke Kota Kinabalu.

“Sebaik tiba di lokasi kejadian mangsa dipercayai cuba memotong sebuah lori jenis Isuzu 3 tan namun motosikal mangsa terlanggar pembahagi jalan tengah lalu jatuh di atas jalan raya.

“Mangsa disahkan meninggal dunia di tempat kejadian akibat kecederaan teruk dibahagian kepala,” katanya menerusi kenyataan media hari ini.

Menurutnya, mayat mangsa dirujuk ke Hospital Papar untuk tindakan lanjut.

“Siasatan lanjut masih dilakukan dan kes disiasat mengikut Seksyen 41(1) Akta Pengangkutan Jalan (APJ) 1987,” katanya. -SabahNewsToday


UPKO Sokong Keputusan Kerajaan Sabah Tidak Laksana PKPB

KOTA KINABALU: Pertubuhan Kinabalu Progresif Bersatu (UPKO) menyokong penuh keputusan Kerajaan Sabah untuk tidak melaksanakan Perintah Kawalan Pergerakan Bersyarat (PKPB) yang dikuatkuasakan bermula esok.

Presidennya, Datuk Seri Panglima Wilfred Madius Tangau berkata, kerajaan negeri telah mengambil keputusan yang tepat bagi memastikan usaha membendung penularan wabak Covid-19 selama ini tidak sia-sia.

“Mengambil iktibar daripada Pulau Hokkaido Jepun, kita bersimpati dengan mereka kerana terpaksa menghadapi gelombang kedua selepas mengambil keputusan menamatkan Perintah Berkurung lebih awal.

“Dalam masa sama, kita perlu menghargai pengorbanan petugas kesihatan dan pekerja barisan hadapan lain yang berpenat lelah siang dan malam bagi memerangi Covid-19,” katanya.

Madius yang juga Timbalan Ketua Menteri Sabah berkata demikian dalam satu kenyataan di sini hari ini berhubung keputusan kerajaan negeri untuk tidak melaksanakan PKPB di Sabah.

Katanya, kerajaan negeri sejak dari awal lagi sudah memilih untuk lebih mengutamakan nyawa rakyat berbanding perkara lain.

“Maka itulah sebabnya, Sabah merupakan negeri yang terawal membuat keputusan untuk membatalkan semua penerbangan dari China pada Januari lalu, walaupun sebenarnya kemasukan pelancong China ke negeri ini menyumbang pendapatan yang tinggi dalam sektor pelancongan.

“Pada ketika itu, bandar Wuhan dikenal pasti sebagai lokasi penemuan virus dan sekiranya langkah pembatalan penerbangan tidak diambil, Sabah mungkin berada jauh lebih parah daripada yang kita hadapi sekarang,” jelasnya.

Bagaimanapun, beliau yang juga Menteri Perdagangan dan Perindustrian Sabah berkata, semua syarikat atau perusahaan yang telah menerima kebenaran untuk beroperasi pada PKP lepas, masih boleh beroperasi seperti biasa.

“Kita memahami aspek ekonomi sememangnya penting untuk kelangsungan hidup rakyat dan pembangunan negara.

“Namun, biarlah keadaan benar-benar selamat dan tiada lagi kes jangkitan direkodkan, kerana situasi yang sama pasti berulang sekiranya kita tersilap langkah,” ujarnya.

Beliau juga menasihatkan syarikat yang dibenarkan beroperasi sebelum ini kekal mematuhi prosedur operasi standard (SOP) yang ditetapkan.

Untuk rekod, selain Sabah, negeri Sarawak juga mengambil keputusan tidak melaksanakan PKPB. – BorneoToday


Konsulat RI Tawau Bantu Warganya Yang Terjejas

TAWAU: Konsulat Republik Indonesia (KRI) Tawau mengambil inisiatif membantu warganya di daerah ini yang terjejas pendapatan dengan melaksanakan pemberian bakul makanan.

Sejak penularan pandemik wabak COVID-19 berlaku, KRI Tawau sudah menjalankan aktiviti pemberian bantuan ini sebanyak 73 kali untuk warganya di sekitar daerah Tawau, Semporna, Kunak dan Lahad Datu.

Pegawai fungsi pensosbud KRI Tawau Emir Faisal ketika dihubungi berkata, pihaknya sangat prihatin dengan kesusahan warganya yang terjejas susulan penularan wabak dan pelaksanaan perintah kawalan pergerakan (PKP).

“KRI Tawau memahami ada warganya kini tidak bekerja dan terputus mata pencarian kerana tempat mereka bekerja terpaksa ditutup atau mengehadkan jumlah pekerja.

“Kami turut menerima maklum balas, ramai rakyat Indonesia di daerah ini terputus bekalan makanan yang hanya mengharapkan bantuan daripada badan bukan kerajaan (NGO) dan orang ramai,”katanya.

Menurutnya, KRI Tawau sudah mengenal pasti rakyatnya yang terjejas dan pihaknya sudah turun padang melihat serta memberikan bantuan bekalan makanan dengan segera.

“Kelmarin, sebanyak 222 orang rakyat Indonesia menerima bantuan tersebut yang disampaikan sendiri oleh pemangku Ketua Perwakilan KRI Tawau Iskandar Abdullah.

“Penyerahan bantuan kali ini juga untuk mereka yang sudah dikenal pasti sangat terjejas di tiga lokasi iaitu di Jalan Habib Abdul Rahman, Jalan Damai dan Batu 6 Jalan Apas,”katanya.

Emir berkata penyampaian bantuan tersebut dilakukan mengikuti prosedur operasi standard (SOP) dan mengambil langkah selamat dengan mengurangkan jumlah penerima dalam satu-satu masa.

“Pihak KRI Tawau sentiasa mengikuti perkembangan yang dilakukan oleh pihak kerajaan negeri Sabah dalam usaha memutuskan rantaian wabak COVID-19 di daerah ini,”katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perikatan Nasional Dijangka Rampas Tiga Lagi Negeri

SHAH ALAM – Selepas tumbangnya Pakatan Harapan (PH) di Johor dan Melaka, Perikatan Nasional dijangka menyasarkan untuk merampas tiga lagi negeri iaitu Perak, Kedah dan Sabah.

Penganalisis politik, Md Shukri Shuib berkata, ia berdasarkan komposisi bilangan kerusi Ahli Dewan Undangan Negeri (ADUN) di Perak, Kedah dan Sabah yang hanya mempunyai perbezaan tipis dan memihak kepada gabungan Parti Pribumi Bersatu Malaysia (Bersatu), UMNO dan Pas.

“Saya melihat memang ada keperluan untuk Perikatan Nasional membentuk kerajaan di negeri-negeri terbabit.

“Tidak ada masalah untuk Perikatan Nasional menguasai Sabah kerana dijangkakan majoriti ADUN Sabah juga akan memihak kepada kerajaan Persekutuan Perikatan Nasional yang baharu dibentuk sekarang. Begitu juga dengan keadaan di Perak dan Kedah,” katanya kepada Sinar Harian.

Perikatan Nasional kini menguasai kerajaan Pusat selepas runtuhnya kerajaan PH pada 23 Februari lalu apabila Bersatu, Barisan Nasional (BN) dan Pas bergabung serta memberi sokongan kepada Tan Sri Muhyiddin Yassin sehingga beliau akhirnya dilantik sebagai Perdana Menteri kelapan kelmarin.

Istana Johor pada Khamis lalu mengisytiharkan UMNO dan Bersatu membentuk kerajaan negeri baharu dengan wujudnya gabungan baharu parti berkenaan apabila memperoleh bilangan majoriti mudah.

Pengumuman itu dibuat Istana Johor selepas Sultan Ibrahim Sultan Iskandar berpuas hati gabungan UMNO dan Bersatu yang mempunyai majoriti cukup dengan 28 ADUN memilih gabungan baharu berbanding 26 memilih PH.

Semalam, Pengerusi UMNO Melaka, Datuk Seri Ab Rauf Yusoh mengumumkan kerajaan PH Melaka tumbang apabila BN membentuk kerajaan negeri yang baharu menerusi gabungan bersama Bersatu.

Ab Rauf turut mengesahkan penyertaan ADUN Rembia daripada PKR, Datuk Muhammad Jailani Khamis dan ADUN Pengkalan Batu daripada DAP, Datuk Norhizam Hassan Baktee dalam gabungan Perikatan Nasional itu.

Sementara itu, Md Shukri berkata, di Johor, kerajaan negeri sedia ada hilang majoriti kerana Bersatu yang menjadi parti komponen PH sudah tidak memihak kepada PH, begitu juga di Melaka.

“Banyak negeri PH hilang majoriti apabila Bersatu memindahkan kepercayaan mereka bukan lagi kepada PH dan perkara sama juga akan berlaku di Kedah, Perak dan Sabah,” katanya.

Beliau bagaimanapun berkata, untuk meredakan keadaan politik yang masih panas sekarang, peralihan kuasa di peringkat negeri perlu mengekalkan beberapa pimpinan Bersatu seperti di Kedah dan Perak.

“Ada pandangan menyatakan bahawa kumpulan majoriti harus mendapat kepercayaan untuk mengisi jawatan menteri besar dan barisan Exco di peringkat negeri.

“Kalau kumpulan majoriti dapat kepercayaan sudah tentulah parti yang pada asalnya mentadbir negeri dan bila mereka berpindah ke Perikatan Nasional, maka mereka ini seolah-olah hilang mandat dan hilang kedudukan.

“Jadi dalam konteks ini, mesti ada dasar-dasar yang mereka ingin teruskan dan sebagainya. Justeru untuk di Perak, saya fikir Perak itu masih memerlukan sokongan daripada menteri besar sedia ada kerana perbezaan kerusi mereka sangat tipis,” katanya.Berikutan itu, Md Shukri berkata, pengekalan kerusi Menteri Besar Perak dan Kedah wajar dibuat kerana kedua-duanya daripada Bersatu, yang mengalihkan kesetiaan mereka daripada PH kepada Perikatan Nasional. – Sinar Harian


Jemaah menteri setuju adakan perbincangan khas bincang status kampung di dalam hutan simpan – Ewon

PAGALUNGAN – Menteri Pembangunan Luar Bandar Sabah (KPLB) Datuk Ewon Benedict berkata, Kabinet Negeri, Rabu lalu bersetuju supaya satu mesyuarat khas diadakan membincangkan isu mengenai masa depan kampung-kampung yang terletak dalam kawasan hutan simpan.

Katanya, perbincangan itu bertujuan mencari jalan mewartakan kampung-kampung berkenaan dan memberi pemilikan tanah secara kekal kepada komuniti di situ sesuai dengan hala tuju kerajaan negeri pada hari ini.

“Pewartaan ini amat penting supaya kesemua keperluan (penduduk) yang berkaitan seperti akses jalan raya mendapat pembelaan (dari segi) pembangunan,” katanya kepada Bernama di sini semasa lawatan kerja dua hari bagi menyelami  kehidupan rakyat di kawasan perbatasan Sabah (Malaysia) dan Kalimantan (Indonesia) secara lebih dekat.

Ewon berkata hak pembangunan rakyat yang tinggal berabad lamanya di kawasan hutan simpan itu tidak boleh dinafikan sama sekali dan semua pihak harus berusaha mencari jalan membantu kumpulan itu agar mereka tidak terpinggir dari arus pembangunan.

“Inilah hasrat saya. Saya  ingin melihat rakyat yang tinggal di Pagalungan dan di perbatasan menikmati pembangunan … sebab itu saya berada di sini untuk menunaikan tanggungjawab kepada rakyat,” katanya.

Sementara itu, Ewon berkata cadangan pembinaan tiga jeti iaitu masing-masing di Kampung Salong, Pagalungan dan Pensiangan yang pernah dicadangkan sebelum ini akan diteruskan untuk memberi keselesaan kepada penduduk dan peniaga yang menggunakan sungai sebagai laluan perdagangan.

Menurutnya, rekod menunjukkan cadangan pembinaan jeti itu telah wujud sekian lama namun pihak tertentu yang dipertanggungjawabkan menyediakan reka bentuk jeti tersebut belum mengemukakannya kepada kerajaan.

“Jeti ini satu keperluan mendesak bagi komuniti di sini (Pagalungan), Pensiangan dan juga komuniti suku kaum Murut yang berada di Kalimantan untuk berurus niaga menggunakan sungai sebagai laluan perdagangan,” katanya.

Ewon berkata  beliau akan memastikan sekurang-kurangnya satu daripada tiga jeti yang dicadangkan pembinaannya itu dapat dilaksanakan tahun hadapan.


Naik Mendadak, 2,148 Kes Baharu Covid-19 Dicatatkan Hari Ini

Kuala Lumpur: Kes baharu Covid-19 negara kembali mencatatkan angka melepasi 2,000 selepas 41 hari dengan 2,148 kes dilaporkan dalam tempoh 24 jam lalu.

Kali terakhir negara mencatat kes melebihi angka 2,000 adalah pada 5 Mac lalu dengan 2,154 kes.

Ketua Pengarah Kesihatan Tan Sri Dr Noor Hisham Abdullah menerusi hantaran di Twitter beliau hari ini memaklumkan tiga negeri tertinggi mencatat kes baharu adalah Sarawak dengan 512 kes, Selangor (459 kes) dan Kelantan (221 kes).

Ini diikuti Sabah dengan 202 kes, Johor (182), Kuala Lumpur (171), Pulau Pinang (134), Terengganu (57), Melaka (53), Perak (51) dan Negeri Sembilan dan Pahang masing-masing mencatat 34 kes.

Beliau berkata Kedah mencatat 26 kes, Putrajaya (8), Labuan (3) dan Perlis merekod satu kes bagi tempoh 24 jam lepas.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amerika Baru Sedar Basuh Berak Guna Air Lebih Menjimatkan

Selama ini, selepas buang air besar ataupun lebih mudah kita guna perkataan berak, orang di Amerika Syarikat lebih gemar atau secara tradisi menggunakan tisu tandas.

Akibat pandemik, stok tisu tandas pun sudah semakin susah nak diperolehi dan mereka mula menyedari bahawa penggunaan bidet ataupun alat yang mengeluarkan air untuk mencuci kemaluan selepas berak itu merupakan alternatif kepada tisu tandas.

Alternatif tau, bukan cara utama untuk mencuci najis di Amerika, malah kalau pergi ke tandas lelaki, mangkuk untuk kencing di sana tak ada air langsung, lepas kencing terus jalan keluar.

Di Malaysia pun dah mula trend ni, mangkuk kencing tak ada air disalurkan untuk mencuci kemaluan.Tak payah pergi jauh sangat, kebanyakan negara di luar Malaysia memang nak suka pakai

bidet ataupun paip air untuk tandas mereka, ini termasuklah negara jiran Singapura.

Kebanyakan tandas tak guna paip air di jamban mereka kerana tandas akan jadi basah dan berbahaya kepada pengguna, takut tergelincir akibat pembasuhan berak yang sangat ekstrem.

Kini di Amerika, sebuah artikel sudahpun terbit bahawa bidet dianggap lebih menjimatkan berbanding menggunakan tisu tandas untuk pelaburan di jamban.

Lockdown dan kuarantin memaksa mereka berfikir dan akhirnya menyedari bahawa bidet adalah lebih baik daripada pergi berebut untuk membeli dan menyimpan stok tisu tandas.

“Orang tidak lagi berhasrat untuk mengumpul tisu tandas sebanyak mungkin setelah menyedari apa yang dibelanjakan setiap bulan (membeli tisu tandas), bidet menjadi alternatif terbaik.” – petikan daripada sebuah artikel di Digital Trends.

Dalam artikel itu lagi, mereka memetik artikel USA Today yang menyatakan bidet dapat mengurangkan penggunaan kertas tandas sebanyak 75% atau lebih, di mana setiap isi rumah di Amerika biasanya menggunakan 409 gulung setiap tahun.

Harga tisu tandas 12 gulung yang paling murah di Walmart adalah AS$8.75 (RM37.20).

Jika mereka menggunakan 409 gulung, mereka belanja hampir AS$300 setahun (RM1276.65).

Jumlah tersebut lebih mahal daripada memasang bidet pada jamban mereka, yang paling murah AS$130 (RM553) malah operasinya lebih murah dan penggunaan elektrik serta air juga tidak begitu tinggi.

Kalau ada duit lebih, mereka boleh beli bidet yang mahal sikit sekitar AS$400 (RM1702) dan mereka tidak perlu lagi membeli tisu tandas dengan begitu banyak, ataupun terus tak perlu beli tisu tandas pun.

Kalau nak lagi bajet, belilah paip biasa dan pasang dekat tepi jamban, tapi itu mereka belum pernah tengok lagi, sebab tak wujud dalam tradisi kehidupan mereka.

Apapun pemasangan bidet jauh lebih bijak berbanding menggunakan tisu tandas, malah lebih bersih daripada menggunakan tisu tandas.

Apa era norma baharu ni, terpaksalah mereka belajar untuk berjimat dan jadi lebih bijak dalam menguruskan pembersihan najis mereka.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tetak Rakan Hingga Mati Ada Hubungan Sulit Dengan Bekas Isteri

BELURAN: Cemburu rakan mempunyai hubungan sulit dengan bekas isteri dipercayai menjadi  motif seorang lelaki Filipina menetak mati teman sekerjanya di Ladang Sabang Maju, Sugut di sini.

Dalam kejadian di rumah kongsi pekerja ladang pada jam 12 tengah malam Rabu, suspek yang berusia 20 tahun dipercayai berang selepas mengetahui mangsa mempunyai hubungan dengan wanita berkenaan

Ketua Polis Daerah Beluran, Superintendan Kasim Muda berkata, suspek dipercayai menetak rakan sekerjanya pada bahagian pangkal leher menggunakan parang.

“Mangsa  meninggal dunia di lokasi kejadian akibat kecederaan parah.

“Suspek melarikan diri menggunakan motosikal selepas kejadian itu,” katanya dalam satu kenyataan di sini, pada Khamis.

Katanya, polis sedang memburu suspek dan kes disiasat mengikut Seksyen 302 Kanun Keseksaan kerana membunuh.

Sementara itu, beliau berkata, polis mengesan seorang lelaki warga Filipina dikenali sebagai Marvin Ramiris, 20, untuk membantu siasatan kes berkenaan.

Katanya, orang ramai yang mempunyai maklumat mengenai lelaki berkenaan diminta menghubungi polis dengan segera.


COVID-19: Kes Baharu Dijangka Naik Selepas Aidiladha

KUALA LUMPUR: Jumlah kes baharu harian COVID-19 dijangka meningkat antara 10 hingga 15 peratus berbanding sekarang, dalam tempoh beberapa minggu selepas Hari Raya Aidiladha.

Pakar kesihatan awam Universiti Kebangsaan Malaysia (UKM), Prof Dr Sharifa Ezat Wan Puteh, berkata jangkaan itu berdasarkan pertambahan jumlah kes harian dan kluster baharu wabak itu ketika ini.

Selain itu, katanya, beberapa insiden lain seperti pelanggaran prosedur operasi standard (SOP) kuarantin dan himpunan serta pergerakan pulang ke kampung sempena Aidiladha, dilihat bakal menyumbang kepada pertambahan kes harian.

“Punca utama peningkatan ini adalah kerana kita masih belum mampu untuk mengesan kadar jangkitan COVID-19 dalam komuniti, khususnya membabitkan mereka yang dijangkiti tapi tidak bergejala.

“Saya percaya, sekarang pun memang ada individu dijangkiti dan tidak bergejala yang bebas bergerak, cuma kita tidak tahu jumlah sebenar mereka.

“Langkah terbaik adalah untuk membuat ujian saringan dalam kalangan masyarakat awam, khususnya di kawasan yang ramai warga asing, namun ia membabitkan kos yang tinggi,” katanya kepada BH, hari ini.

Beliau ditanya mengenai kemungkinan pertambahan kes dan kluster baharu selepas Aidiladha, khususnya berikutan

banyak pelanggaran SOP dilaporkan baru-baru ini.

Antaranya membabitkan individu dijangkiti COVID-19 yang melanggar kuarantin di rumah selepas pulang ke luar negara, serta pelanggaran penjarakan sosial dan pelitup muka di beberapa himpunan politik baru-baru ini, di samping faktor masyarakat melakukan perjalanan rentas negeri untuk menyambut Aidiladha.

Berkongsi pandangan sama, pakar epidemiologi Universiti Putra Malaysia (UPM), Prof Madya Dr Malina Osman, percaya beberapa kluster baharu akan wujud dalam tempoh terdekat, khususnya berpunca daripada pelanggaran SOP.

“Berdasarkan purata data terkini, jumlah kes aktif dan kes baharu menunjukkan pola meningkat, dan jika kita masih tidak serius memberi fokus pada langkah pencegahan, kita berpotensi untuk melihat kewujudan banyak kluster baharu,” katanya.

Dr Malina berkata, kebanyakan kes baharu coronavirus ketika ini berpunca daripada individu yang tidak patuh perintah kuarantin di rumah, dan antaranya mungkin mereka tidak faham cara melaksanakan kuarantin itu.

“Arahan kuarantin itu jelas, tapi mungkin ada yang menyangka apabila kuarantin di rumah, mereka boleh bergaul dengan ahli keluarga.

“Sebenarnya tidak boleh. Suami isteri sekali pun tidak boleh duduk dalam satu bilik yang sama, dan perlu pakai pelitup muka jika nak berjumpa dalam rumah. Saya harap pelaksanaan semula stesen kuarantin dapat atasi masalah ini,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Kes Polio Di Labuan Setakat Ini: Dr Noor Hisham

KUALA LUMPUR: Tiada kes polio dalam kalangan penduduk Wilayah Persekutuan (WP) Labuan setakat ini berdasarkan survelan Acute Flaccid Paralysis (AFP) dan saringan rawak ke atas 41 kanak-kanak sihat di bawah umur 5 tahun.

Ketua Pengarah Kesihatan, Datuk Dr Noor Hisham Abdullah berkata, susulan pengesanan virus polio dalam air kumbahan, Kementerian Kesihatan Malaysia (KKM) melalui Jabatan Kesihatan WP Labuan menjalankan kempen imunisasi polio bagi mencegah jangkitan dalam kalangan penduduk.

“Kempen ini melibatkan pemberian dua dos vaksin bivalent oral polio type 1 dan 3 (bOPV) yang diberikan secara titisan ke dalam mulut dengan menyasarkan semua kanak-kanak berumur bawah 13 tahun di WP Labuan.

“Ibu bapa di WP Labuan perlu memastikan anak-anak yang berumur 13 tahun menerima vaksin oral polio seperti yang dinyatakan dan sebarang pertanyaan mengenai kempen itu boleh didapati dengan menghubungi Bilik Gerakan Polio Jabatan Kesihatan WP Labuan di talian 087-596020 atau 087-596160,” menurutnya dalam kenyataan hari ini.

Dr Noor Hisham berkata, pada masa sama, Jabatan Kesihatan Negeri Sabah masih meneruskan kempen imunisasi polio di Sabah dan bilangan kes di negeri itu kekal empat kes.

“Bagi kanak-kanak di negeri selain Sabah dan WP Labuan, ibu bapa perlu memastikan anak-anak mereka mendapat vaksin polio secara suntikan mengikut jadual yang ditetapkan pada umur 2, 3, 5 dan 18 bulan.

“Sekiranya terdapat kanak-kanak yang tercicir suntikan vaksin polio, ibu bapa dinasihatkan agar hadir ke klinik kesihatan bagi penjadualan semula suntikan vaksin mengikut kesesuaian umur kanak-kanak tersebut,” katanya.

Menurut Dr Noor Hisham, vaksin polio yang diberi secara suntikan dalam bentuk vaksin lima serangkai (DTap-IPV/Hib) yang mengandungi komponen antigen difteria, tetanus, pertussis, polio dan Haemophilus influenzae type b perlu diambil mengikut jadual yang ditetapkan pada umur dua, tiga, lima dan 18 bulan.

“Ini bagi memastikan setiap kanak-kanak dapat dilindungi daripada jangkitan polio secara optimum, manakala vaksin oral polio merupakan pemberian vaksin polio tambahan, bagi memastikan penularan virus polio dapat dihentikan,” katanya.- BERNAMA


Kadar Zakat Fitrah Di Sabah RM7 – Mufti

KOTA KINABALU, 31 Mac : Kadar zakat fitrah di Sabah pada tahun ini ditetapkan sebanyak RM7 ke atas setiap orang Islam yang bermastautin di negeri itu, kekal seperti tahun lepas.

Mufti Sabah Datuk Bungsu Aziz Jaafar berkata kadar itu ditetapkan, bersamaan nilai segantang Baghdad atau 2.7 kilogram beras, dimakan oleh majoriti penduduk di Sabah.

Beliau berkata Majlis Ugama Islam Sabah (MUIS) telah melantik seramai 39 penyelaras wakil amil dan 2,000 wakil amil di seluruh negeri pada tahun ini, untuk membuat kutipan zakat sepanjang Ramadan nanti.

“Kesemua mereka akan dibekalkan dengan kad kuasa, bagi mengelak masyarakat Islam mengeluarkan (membayar zakat) fitrah kepada individu tidak bertanggungjawab dan tidak mempunyai tauliah,” katanya ketika mengumumkan kadar zakat fitrah Sabah bagi tahun 2022 di sini, hari ini.

Bungsu berkata sepanjang Ramadan tahun ini, MUIS telah memperuntukkan RM15 juta untuk diagih-agihkan kepada 46,474 golongan asnaf mengikut kategori, sebagai persediaan menyambut Syawal nanti.

Sementara itu, Bungsu berkata, jumlah keseluruhan zakat dikutip pada tahun lepas ialah sebanyak RM122.4 juta, dan daripada jumlah itu, zakat harta merekodkan jumlah tertinggi iaitu RM111.7 juta, manakala zakat fitrah pula menyumbang RM10.7 juta.

MUIS telah mengagihkan zakat dan fitrah sebanyak RM93.2 juta kepada 82,541 golongan asnaf pada tahun lepas, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


27 Bayi Antara 2,404 Kes Baharu Covid-19 Di Sabah

KOTA KINABALU: Seramai 27 bayi berusia di bawah setahun merupakan antara 2,404 kes positif baharu Covid-19 yang dikesan di Sabah semalam, menjadikan jumlah kumulatif wabak itu meningkat kepada 155,006.

Menteri Kerajaan Tempatan dan Perumahan negeri Masidi Manjun berkata, daripada jumlah itu seramai 183 orang adalah kanak-kanak berumur satu hingga lima tahun manakala 455 berumur lingkungan enam hingga 17 tahun.

Beliau berkata, saringan kontak rapat masih menjadi penyumbang utama jumlah keseluruhan kes semalam iaitu 57.9% atau 1,393 diikuti saringan bergejala (755 kes), saringan kluster (65 kes), saringan bersasar (11 kes) dan selebihnya lain-lain saringan.

“Sebanyak 719 kes hari ini (semalam) dalam kategori satu; kategori dua (1,546 kes); kategori tiga (14 kes); kategori empat (tujuh kes); kategori lima (11 kes) manakala selebihnya masih dalam siasatan,” menurutnya dalam kenyataan.

Jurucakap Covid-19 Sabah itu berkata, sebanyak 983 atau 40.9% kes baharu direkodkan semalam adalah kes positif lewat didaftar antara dua hingga tiga hari, keputusan saringan didaftar lewat antara empat hingga lima hari (127 kes) dan 261 kes didaftar lewat melebihi lima hari selepas keputusan ujian diketahui.

Masidi juga berkata, seramai 1,729 pesakit Covid-19 sembuh dan dibenarkan keluar hospital semalam menjadikan jumlah kumulatif 122,428 orang manakala 4,758 masih menerima rawatan.

Beliau berkata, sebanyak 35 kematian dilaporkan di 11 daerah iaitu Tawau (17 kes) diikuti Sandakan (lima), Kota Kinabalu (tiga), masing-masing dua kes di Kalabakan dan Beaufort manakala satu kes masing-masing di Kinabatangan, Semporna, Kota Marudu, Keningau, Penampang dan Papar.

Katanya, sebanyak 41.5% penduduk dewasa di Sabah telah melengkapkan pengambilan kedua-dua dos vaksin Covid-19, manakala 60.5% telah memperoleh satu dos setakat semalam.- BERNAMA